
I. Bevezető
1. A helyi óvodai programunkat a következő dokumentumok alapján készítettük:
· A Magyar Köztársaság Alkotmánya-1949. évi XX Törvény (16§) 
· A Gyermekek jogairól szóló-1991. évi LXIV. Törvénnyel kihirdetett Egyezmény
· A közoktatásról szóló – többször módosított - 1993. évi LXXIX. Törvény
· 31/1997. A gyermekek védelméről és gyámügyi igazgatásról szóló törvény
· Óvodai nevelés országos alapprogramja 137/1996.(VIII. 28) Kormány rendelet, a vonatkozó kormányrendelet módosítása 255/2009. (XI. 20) Kormány rendelete

· 1992. évi Közalkalmazottak jogállásáról szóló törvény

· 1993. évi LXXVII. Törvény a nemzeti és etnikai kisebbségek jogairól

· 11/1994.(VI.8.) MKM rendelet a nevelési-oktatási intézmények működéséről

· 277/1997. Kormányrendelet a pedagógus továbbképzésről

· 1/1998. OM rendelet az eszköznormáról

· 2/2005. (III.) OM rendelet a Sajátos nevelési igényű gyermekek óvodai nevelésének irányelve kiadásáról

· A helyi önkormányzat óvodára vonatkozó stratégiája

· Kompetencia alapú nevelés - programcsomag

2. Helyzetkép
A település jellemzője

Településünk Békés megye észak keleti részén, a Kettős Körös partján helyezkedik el.

A települést ketté szeli a 47-es számú főközlekedési út, vasútja nincs, a Körösön hajójárat nincs. Ellátás vonatkozásában a megyeszékhely, Békéscsaba felé orientálódik a község.

A növénytermesztés és az állattenyésztés még ma is a fő foglalkozások közzé tartozik, hiszen a lakosság jelentős részének a megélhetését ez biztosítja. Községünk lélekszáma folyamatosan csökken. Az emberek helyben történő foglalkoztatása nincs biztosítva, az aktív korú népesség nagy része a közeli városokba jár dolgozni.

A munkanélküliek száma változó. A munkahelyek megszűnésével a családok anyagi és szociális helyzete romlott. Az utóbbi években a gazdasági változások miatt megnövekedett a hátrányos és veszélyeztetett helyzetű gyermekek száma, több gyermek halmozottan hátrányos helyzetű. A fenti okok miatt növekszik a csonka családok száma. A gyermekek családi nevelésében a legfontosabb szerepet a tv játssza. Sajnos a szülők elfoglaltságuk, vagy életvitelük miatt egyre kevesebb időt fordítanak gyermekükre.

Az óvodai munkákban a környezeti nevelést a gyerekek különböző tevékenységi köreibe integráljuk és a természet nagy rendszeréhez az évszakokhoz kapcsoljuk. Törekszünk arra, hogy a gyermekeknek olyan tanulási helyzeteket teremtsünk, ahol természetes környezetben ismerkedhetnek meg az őket körülvevő világgal.

Óvodánk történeti bemutatása

Az első óvoda Köröstarcsán 1893-ban nyílt meg községi jelleggel, önálló óvodaként férfi tanerővel. Ez egy vegyes csoporttal kezdett el működni, de ide csak a tehetősebb szülők gyermekei járhattak egészen 1944-ig, amikor már 2 csoportossá fejlődött.
1948-ban az államosításkor az iskola vezetése alá került és ekkortól indult be a napközi-otthonos étkeztetés. A gyermeklétszám rohamos növekedésével az 1950-es években még két óvoda nyílt Köröstarcsán, vegyes csoporttal. Később, az 1970-es években az épületek átalakításá​val már hat csoport fogadta a gyerekeket.
1987-ben szervezési összevonás történt, a 6 csoportot két épületben helyezték el, s az intézmény részben önállóvá vált, l vezetővel.

Az új óvodánkat 2006. augusztus 28-án ünnepélyes keretek között vettük birtokba, mely 5 csoporttal kezdte meg működését. A gyermeklétszám csökkenése következtében 2008. szeptembertől 4 csoporttal, majd 2009 szeptemberétől 3 óvodai és 1 bölcsődei csoporttal működtünk.

Az óvodánk jellemzői:

Csoportszobák száma öt, melyekhez mosdó, WC, öltöző tartozik. Tágas ebédlő, előkészítő konyha, nevelői szoba, vezetői iroda, orvosi szoba, fejlesztő szoba, raktárhelyiség-szertár, elkülönítő szoba, öltöző a dolgozóknak, több WC a felnőttek részére. Udvarunk tágas, sok mozgásfejlesztő játékkal. Az óvoda előtti parkban korszerű játszóteret létesített a fenntartó, mely kiegészíti az óvoda udvarán található játékeszközöket, mozgás és fejlesztési lehetőségeket. Tágas, napfényes csoportszobák, esztétikus bútorokkal berendezettek. Az otthonosság érzését ezekben a helyiségekben harmonikusan összeválogatott függönyök, szőnyegek, terítők segítik. Megtalálhatóak a gyermekek életkorának megfelelő, értelmi képességet fejlesztő játékok, építő és konstruáló játékok, szerepjátékok, bábjátékok, vizuális eszközök. A fejlesztő szobában SNI gyermekek fejlesztéséhez szükséges mozgásfejlesztő eszközök és fejlesztő játékok találhatóak. A gyermeklétszám csökkenésével a 2008/2009 tanévben egy csoportszobát tornaszobává alakítottunk át, melyet sok tornaszer gazdagít. 2009/2010 tanévben ismét eggyel csökkent az óvodai csoportok száma, így egy bölcsődei csoportot hoztunk létre. Összességében az óvoda épülete korszerű, egészséges, a törvényi előírásoknak megfelelően épült. A tárgyi felszereltség jónak mondható, melyet pályázatokból, egyéb forrásokból folyamatosan bővítünk, cserélünk, fejlesztünk. Az utóbbi években többféle informatikai eszközt is beszereztünk: számítógép, nyomtató, többfunkciós fénymásoló, laptopok, projektor, vetítővászon, fényképezőgépek, digitális kamera, telefon-fax és nem utolsó sorban internethasználat.  

Csoportok száma és jellege

Az óvoda öt csoport működését teszi lehetővé. A gyermeklétszám alapján 3 óvodai csoport működik, osztott (tiszta), illetve vegyes csoportok.
Óvodánk: részben önálló
· élén vezető óvónő áll
· egy helyettes 
· a gazdálkodással kapcsolatos feladatokat a fenntartó önkormányzat gazdasági vezetője látja el.
II. AZ ÓVODAI NEVELÉS ALAPELVEI, CÉLJAI, ESZKÖZEI, ELJÁRÁSAI

1. Gyermekkép

       Olyan gyermekeket szeretnék nevelni, akik

szeretnek óvodába járni, 

szeretnek közösségben élni, 

alkalmazkodni tudnak az együttélés szabályaihoz,

elfogadják a különbözőségeket,

képességeiknek megfelelően tudjanak dönteni, választani,

tudjanak rácsodálkozni az őket körülvevő világra,

szeressék és védjék a természetet.

Az Alapprogram az emberi személyiségből indul ki, abból a tényből, hogy az ember mással nem helyettesíthető szellemi, erkölcsi és biológiai értelemben is egyedi személyiség és szociális lény egyszerre. . Az óvodai nevelés gyermekközpontú, befogadó, ennek megfelelően a gyermeki személyiség kibontakoztatásának elősegítésére törekszik, biztosítva minden gyermek számára hogy egyformán magas színvonalú és szeretetteljes nevelésben részesüljön, s meglévő hátrányai csökkenjenek. Nem ad helyet semmiféle  előítélet kibontakozásának.

2. Óvodakép

Az óvodáskorú gyermek nevelésének elsődleges színtere a család.

Az óvoda a köznevelési rendszer szakmailag önálló nevelési intézménye, a családi nevelés kiegészítője, a gyermek harmadik életévétől az iskolába lépésig. A családi nevelést kompenzáló szerepünk nagyon fontos a hátrányok kiegyenlítésében is. Nevelési felfogásunk egyik alaptézise, hogy az óvoda pedagógiai gyakorlata csakis a családi nevelésre építve, annak céljait és eredményeit figyelembe véve lehet eredményes. A gyermek nevelése elsősorban a család joga, és kötelessége, ebben az óvoda kiegészítő szerepet vállal.
Az óvoda biztosítja az óvodáskorú gyermek fejlődésének és nevelésének optimális feltételeit.

Az óvoda közvetetten segíti az iskolai közösségbe történő beilleszkedéshez szükséges gyermeki személyiségvonások fejlődését. 

Az óvoda pedagógiai tevékenységrendszere és tárgyi környezete segíti a gyermek környezettudatos magatartásának kialakulását.  

Az anyanyelvi nevelés áthatja az óvodai nevelést. Valamennyi tevékenységi forma keretében megvalósítandó feladat, melyet a beszélő környezet, mintaadás és szabálykövetés segít elsősorban.  

A gyermek ismerje szűkebb és tágabb környezetét, amely a szülőföldhöz való kötődés alapja.

A gyermeki magatartás alakulása szempontjából modell értékű az óvodapedagógus és az óvoda más dolgozóinak kommunikációja, bánásmódja, viselkedése. Az óvodapedagógus a nevelés kulcsszereplője. 

Azokat az eszközöket, amelyeket a gyermekek használnak, számukra hozzáférhető módon, és a gyermekek biztonságára figyelemmel kell elhelyezni. 
A gyermek, fejlődő személyiség, fejlődését genetikai adottságok, az érés sajátos törvényszerűségei, a spontán és tervszerűen alkalmazott gondoskodás és különleges védelem illeti meg.

Értékként fogadjuk el az egyéni különbségeket, az egyedit, a másságot, az eltérőt.

A gyerekeket a természet szeretetére, a környezet védelmére neveljük.

Ötleteket merítünk a kompetencia alapú programcsomagból, ezzel is hozzájárulva a gyermekek érzelmi intelligenciájának, kreatív, kritikai gondolkodásának alapozásához, fejlesztéséhez.
Az óvoda pedagógiai tevékenységrendszere és tárgyi környezete biztosítja az óvodáskorú gyermek fejlődésének és nevelésének legmegfelelőbb feltételeit. Az óvodában, miközben az teljesíti a funkcióit, (óvó-védő, szociális, nevelő-személyiségfejlesztő) a gyermekekben megteremtődnek a következő életszakaszba (a kisiskolás korba) való átlépés belső pszichikus feltételei. 

Kiemelt figyelmet fordítunk az integrált nevelésre, az egyéni kompetenciák megfelelő alakítására, a környezeti nevelésre, a környezettudatos magatartás megalapozására.

· Elősegítjük, hogy a tartalmas, színes tevékenységek révén személyiségük, készségeik fejlődjenek. Megtanulják, hogyan éljenek közösségben, eligazodjanak az őket körülvevő világban. Ebben a szabad játékra építünk, igazodunk a gyermekek egyéni képességeihez.

· Közvetetten segítjük az iskolai közösségbe történő beilleszkedéshez szükséges gyermeki személyiségvonások fejlődését.

· Felvállaljuk a sajátos nevelési igényű gyermekek nevelését.

· A gyermekek személyiségét elfogadás, tisztelet, szeretet, megbecsülés és bizalom övezi. Gondoskodunk a gyermeki szükségletek kielégítéséről, az érzelmi biztonságot nyújtó, derűs, szeretetteljes óvodai légkör megteremtéséről.
· A nemzetiséghez tartozó gyermekek óvodai nevelésében biztosítani kell az önazonosság megőrzését, ápolását, erősítését, átörökítését, nyelvi nevelését, és a multikulturális nevelésen alapuló integráció lehetőségét.
· A hazájukat elhagyni kényszerülő családok (a továbbiakban: migráns) gyermekeinek óvodai nevelésében biztosítani kell az önazonosság megőrzését, ápolását, erősítését, társadalmi integrálását. 
Óvodai nevelésünk célja

Az óvodai nevelés célja az, hogy az óvodások sokoldalú, harmonikus fejlődését, a gyermeki személyiség kibontakoztatását elősegítse, az életkori és egyéni sajátosságok és az eltérő fejlődési ütem figyelembevételével (ideértve a különleges gondozást igénylő gyermek ellátását is).

A rugalmas beiskolázás az életkor figyelembe vétele mellett lehetőséget ad a fejlettség szerinti iskolakezdésre.  

IPR: Óvoda-iskola átmenet segítését szolgáló programok, DIFER, a gyermekek fejlődésének után követése.

Inkluzív pedagógiai elvei érvényesüljenek az egész óvodai nevelés során.
A gyermekek egyéni, tevékenységközpontú személyiségfejlesztése, az anyanyelv széleskörű kiterjesztésével és a környezettudatos magatartás kialakításával, valamint az esélyegyenlőség lehetőségének megteremtését minden gyermeknek, úgy a hátrányos helyzetűek, mint a sajátos nevelési igényű gyermekek tekintetében a különbözőség elfogadása mellett. Célunk a gyermeki aktivitás, motiváltság, kíváncsiság ébrentartása és kielégítése, a kreativitás előtérbe helyezése és a kompetenciaérzés kialakítása, fenntartása.

Nevelési alapelveink: Arra törekszünk, hogy képviseljük környezetünk értékeit, szépségeit.

· Fontosnak tartjuk a nyugodt családias óvodai légkör biztosítását.

· Hangsúlyozzuk a szabad játék elsődlegességét.

· Törekszünk a szülőkkel való együttnevelésre, a gyermekek személyiségfejlesztése érdekében.

· Nevelésünkkel közvetítjük az inkluzív és innovatív szemléletet.

· Hozzásegítjük a gyerekeket az ismeretek tapasztalati úton történő megszerzéséhez.
· A közösségi nevelésünk alapelve, hogy a gyermek találja meg a helyét a közösségben, váljék igényévé a csoporttal való együttműködés.
· Képességek fejlesztésére helyezzük a hangsúlyt. 
· Biztosítjuk a hátrányok kiegyenlítését.
· A gyermeket gondoskodás és különleges védelem illeti meg.

· A gyermeki személyiséget, az elfogadás, szeretet, megbecsülés és bizalom övezi.

· A halmozottan hátrányos helyzetű gyermekek nevelése speciális ismereteket, sajátos törődést igényel.

Képviseljük:

„Hallottam és elfelejtem,

Láttam és emlékszem rá

Csináltam és megértettem”
Óvodánk küldetésnyilatkozata

· Azonosulunk, programunk alapelvével- hiszünk eredményességében.

· Megteremtjük a nyugodt harmonikus légkört.

· Megkülönböztetett figyelmet fordítunk az egyéni különbözőségek felé.

· Legfontosabb a játszó gyermek figyelme.

· Képviseljük mindazt, ami szép.

· Szülőkkel való jó kapcsolatra törekszünk.

· Hirdetjük a tevékenykedtetés fontosságát, melyhez anyagot merítünk a kompetencia alapú programcsomagból is.

· A minőség számunkra a jövő igényessége.

· Biztosítjuk az egyenlő hozzáférés lehetőségét minden gyermek számára, különösen odafigyelünk a halmozottan hátrányos és a sajátos nevelési igényű gyermekekre. 

· Kihasználjuk természet adta lehetőségeinket a környezettudatos magatartás megalapozására. 

· Példát mutatunk beszédünkkel, magatartásunkkal, empátiánkkal, megújuló képességünkkel, és őszinteségünkkel.

Eszközök, eljárások

Tevékenységeinket a közvetlen tapasztalatszerzésre építjük. Minden gyermeket tevékenykedtetve aktív részvételre ösztönzünk. Kihasználjuk az „akkor és most” tanulás lehetőségét.

Témahetek kidolgozásával, megvalósításával biztosítjuk a gyermekeknek a sokszínű tevékenységeket.

IKT, mint eszköz jelenik meg óvodai nevelésünkben.

Projektmódszer, kooperatív technikák alkalmazása. 

SNI gyermekek esetében sérülés specifikus fejlesztés, egyéni haladás

A hátrányos helyzetű gyermekek esetében az óvodába lépéskor fontos elvégezni a komplex állapotfelmérést, részletes anamnézist. (IPR).

Az egyéni képességfejlesztés tervezése a diagnosztikára épül, a fejlődés nyomon követése az egyéni fejlődés dokumentumában található. 

Játéktevékenységekhez szükséges eszközök a csoportszobában a gyermekek számára elérhető helyen, a gyermekek biztonságát figyelembe véve, gyermek éretnek megfelelő bútorokon van elhelyezve, melyek az egész nap folyamán, szabadon választhatóak. 

III. Óvodai nevelés feladata
Támaszkodunk a természetes gyermeki megnyilvánulásokra, élményekhez juttatjuk őket, ezáltal biztosítjuk azt a jogot, hogy megkapják a nekik megfelelő gondoskodást és nevelést.

· Minél több mozgás és játék biztosítása.
· Fokozott gondot fordítunk arra, hogy gyermekeink szépen és helyesen beszéljenek.

· Integrált nevelés megszervezése.
· Kiemeljük a környezet megismerését, óvását, védelmét a négy őselem köré csoportosítva.
· Olyan pedagógiai környezetet kell kialakítania az óvodánkban, ahol a különbözőség elfogadása mindenkinek természetessé válik.
· Szociális kompetenciák, az együttműködési képesség fejlesztése.

Az óvodai nevelés általános feladatai

Az óvodás korú gyermek testi-lelki szükségleteinek kielégítése három fő feladat köré csoportosítható:
A/  Az egészséges életmód alakítása.
B/ Az érzelmi, az erkölcsi és a közösségi nevelés.
Cl Anyanyelvi- értelmi fejlesztés és nevelés megvalósítása.
1. Az egészséges életmódra nevelés

Célja: 

Az egészséges életmódra nevelés, az egészséges életvitel igényének alakítása, a gyermek testi fejlődésének elősegítése ebben az életkorban kiemelt jelentőségű. Ezen belül az óvodai nevelés feladata: 

· a gyermek gondozása, testi szükségleteinek, mozgásigényének kielégítése;

· a harmonikus, összerendezett mozgás fejlődésének elősegítése;

· a gyermeki testi képességek fejlődésének segítése;

· a gyermek egészségének védelme, edzése, óvása, megőrzése;

· az egészséges életmód, a testápolás, az étkezés, az öltözködés, a pihenés, a betegségmegelőzés és az egészségmegőrzés szokásainak alakítása;

· a gyermek fejlődéséhez és fejlesztéséhez szükséges egészséges és biztonságos környezet biztosítása; 

· a környezet védelméhez és megóvásához kapcsolódó szokások alakítása; a környezettudatos magatartás megalapozása;
· megfelelő szakemberek bevonásával - a szülővel, az óvodapedagógussal együttműködve - speciális gondozó, prevenciós és korrekciós testi, lelki nevelési feladatok ellátása.
· Folyamatos odafigyeléssel a gyermekek komfortérzetének biztosítása, hiszen a jó közérzet az összes óvodai tevékenység alapja.

· Fokozott figyelemmel kell kísérni a hátrányos- és veszélyeztetett helyzetű gyermekek tes​ti fejlettségét, és egészséges életmódjuk alakulását.
· Az ingyenes étkezők bevonása a napközis csoportba.
· Egészséges táplálkozás propagálása, gyümölcsök, zöldségek fogyasztása csoportonként.
· Együttműködés a konyhával, gyümölcs zöldség napok bevezetése heti egy alkalommal.

· Megfelelő szakemberek bevonásával- szülővel, óvodapedagógussal együttműködve, speciális gondozó, prevenciós és korrekciós testi, lelki nevelési feladatok ellátása.

· Óvodába lépéskor felvett anamnézis alapján egyéni bánásmód megtervezése.

· Helyes életritmus kialakítása: házirend, napirend, hetirend.

· Balesetmentes, biztonságos, egészséges környezet kialakítása.

· A családok egészséges életvitelének segítése, életmódbeli szokásaik befolyásolása, prevenció, példamutatás segítségével (pl. higiénés szokások alakítása).

· A környezet védelméhez és megóvásához kapcsolódó szokások alakítása.

· A gyermekek higiénés nevelése, alapvető higiéniai tennivalókra való szokatás (gyakorlás, ellenőrzés, folyamatos korrekció) tisztálkodás, WC használat, kulturált étkezés környezet higiénia, és rend, balesetmentes viselkedés, ruházat tisztántartása.

Az egészséges életmódra nevelés területei

Gondozás

· Egészséges környezet megteremtése

· Helyes életritmus kialakítása

· Testi szükségletek kielégítése (étkezési kultúra megalapozása, testápolás, öltözködés, önkiszolgálás)

Testi nevelés

· Mozgás

· Egészség védelme

Egészség nevelés

· Táplálkozás

· Életmód

Hangsúlyt kap a mindennapok szervezésében a szabad levegőn való tartózkodás, a változatos mozgás, a megfigyelő séták, túrák, kirándulások rendszeres és tudatos szervezése.

A megvalósítás lehetőségei:  
· mozgásigény kielégítése természetes környezetben,

· közös sportverseny szervezése óvodánként a három korcsoport bevonásával (gyermeknap, kihívás napja),

· az óvodában a tízórai, ebéd és az uzsonna meghatározott időben áll a gyermekek rendelkezésére,

· a korszerű táplálkozási követelményekhez szoktatás (gyümölcsnap, zöldségnap, reformétkezés) családdal együttműködve,

· a környezet megismerésére törekvés, környezetbarát viselkedés kialakítása (páratartalom biztosítása, portalanítás, fertőtlenítés, zöld növények elhelyezése),

· a balesetek megelőzése minden csoportban fontos feladat (játékok, használati eszközök folyamatos ellenőrzése),

· minden évszakban kihasználjuk az edzés lehetőségét,

· az óvoda udvarán kialakított játszóhelyeket, sarkokat, homokozókat, mászókákat többfunkciósan használjuk, kihasználva lehetőségeinket,
· a szükséges, megfelelő szakemberek bevonásával speciális gondozó, prevenciós és korrekciós testi nevelési feladatok ellátása.
A fejlődés várható eredményei óvodáskor végén

· A gyermek eljut az első alakváltozáshoz, testarányai megváltoznak, megkezdődik a fogváltás
· teste arányosan fejlett, teherbíró.
· Mozgása összerendezettebb, koordinált, erőteljesen fejlett a mozgáskoordináció, finom-motorika.
· Mozgását, viselkedését, testi szükségleteinek kielégítését szándékosan irányítani képes.
· Kialakul a testápolás és tisztaság iránti igényük.

· Felszólítás nélkül, önállóan mosakodnak, fogat mosnak, fésülködnek, használják a zsebkendőt.

· Vigyáznak a tisztálkodási eszközökre, a mosdó és az öltöző rendjére, ha szükséges rendbe is teszik ezeket.

· Teljes önállósággal, a kulturált étkezés szabályait betartva étkeznek. Esztétikusan terítenek, eldöntik, hogy mennyi ételt kérnek.

· Öltözködésük önálló, figyelembe véve az időjárás változásait.

· Ruhájukat összehajtva teszik zsákjukba, polcukra, bekötik, bekapcsolják cipőjüket, felhúzzák cipzárjukat.

· Vigyáznak környezetük rendjére, az ajtókat halkan csukják, nyitják, az eszközökkel óvatosan bánnak.

· Iskolába lépés előtt a gyerekek képesek mindennapi szükségleteik életkoruknak megfelelő önálló kielégítésére.
2. Az érzelmi nevelés, az erkölcsi és a közösségi nevelés

Célja:

Az óvodáskorú gyermek egyik jellemző sajátossága a magatartásának érzelmi vezéreltsége. Elengedhetetlen, hogy a gyereket az óvodában érzelmi biztonság, állandó értékrend, derűs, kiegyensúlyozott, szeretetteljes légkör vegye körül, különös tekintettel a hátrányos helyzetű és a sajátos nevelési igényű gyermekek beilleszkedésének tekintetében.

Mindezért feladatunk, hogy

· a gyermeket már az óvodába lépéskor kedvező érzelmi hatások érjék;

· az óvoda alkalmazottai és a gyermek, a gyermekek, valamint az óvodai alkalmazottak közötti kapcsolatot pozitív attitűd, érzelmi töltés jellemezze;

· az óvoda egyszerre segítse a gyermek erkölcsi, szociális érzékenységének fejlődését, éntudatának alakulását, és engedjen teret önkifejező és önérvényesítő törekvéseinek;

· az óvoda nevelje a gyermeket annak elfogadására, megértésére, hogy az emberek különböznek egymástól 

A szocializáció szempontjából meghatározó a közös élményeken alapuló tevékenységek gyakorlása, a gyermek erkölcsi tulajdonságainak (mint például: az együttérzés, a segítőkészség, az önzetlenség, a figyelmesség) és akaratának (ezen belül: önállóságának, önfegyelmének, kitartásának, feladattudatának, szabálytudatának) szokás- és normarendszerének megalapozása.

Az óvoda a gyermek nyitottságára épít, és ahhoz segíti a gyermeket, hogy megismerje szűkebb és tágabb környezetét, amely hazaszeretet és a szülőföldhöz való kötődés alapja, hogy rá tudjon csodálkozni a természetben, az emberi környezetben megmutatkozó jóra és szépre, mindazok megbecsülésére.

A gyermeki magatartás alakulása szempontjából az óvodapedagógus, az óvoda valamennyi alkalmazottjának kommunikációja, bánásmódja és viselkedése modell értékű szerepet tölt be.

A kiemelt figyelmet igénylő gyermekek esetében szükség szerint különösen jelentős az óvoda együttműködő szerepe az ágazati jogszabályokban meghatározott speciális felkészültséggel rendelkező szakemberekkel. 

Beszoktatás 

A gyermeket óvodába lépéskor érzelmi biztonságot nyújtó, szeretetteljes, családias, gondoskodó légkör fogadja.

Óvodánk helyi adottságának köszönhetően lehetőségünk van a bölcsődéből érkező leendő óvodásokkal való ismerkedésre, folyamatos kapcsolattartásra. A nyári családlátogatást követően már ismerősként találkozik óvodapedagógus és szülő, óvodapedagógus és gyermek.

A beszoktatás a gyermek és szülő igényei alapján történik, mely egyénre szabott, ahol az anya gyermekével együtt ismerheti meg a közösségbe történő beilleszkedést. Lehetőséget biztosítunk arra, hogy az anya a gyermekével együtt vegyen részt ebben a folyamatban. Így az együttlét, az új környezet elfogadása biztonságot ad, megismerve a gyerekek napirendjét, szokásaikat. Elfogadjuk az otthonról hozott kedves játékaikat, a délutáni pihenéshez is.

Csoportszobáink otthonosak, szépek. Az óvó és dajka nénik gondoskodó szeretettel várják a gyermekeket.

Mindig figyelembe vesszük a gyermekek egyéni képességeit, tempóját, eltérő szokásaikat.

A gyermekek felé nyitottak vagyunk, segítjük a barátságok kialakulását, a másság elfogadását, az érzelmileg átélt közös feladatok megvalósulását. Az érzelmi hatások sokféleségét engedjük érvényesülni, szem előtt tartjuk azt, hogy a pozitív érzelmeket megerősítjük, a negatívakat visszatartjuk, fékezzük.

Mindezek feltételezik a mentálhigiénés egészséget, a közösség „lelki egészségét” és harmóniáját.

A gyermekek viselkedéskultúráját fejleszti a felnőttek jó példája, bátorítása, türelme, bizalma, szeretete. 

A fejlődés várható eredménye óvodás végén
· készen áll az iskolai élet és tanító elfogadására, képes a fokozatosan kialakuló együttmű​ködésre és kapcsolatteremtésre felnőttekkel és gyermektársaival,
· a közös tevékenységekben aktívan és érdeklődéssel vesznek részt,
· fejlődésük révén képessé válnak az énkép – önismeret – önértékelésre,
· örülnek a közösen elért sikereknek, a közös élményeknek,
· egyre több szabályhoz tud alkalmazkodni,
· elfogadják egymás különbözőségét,
· kialakulóban van feladattudata, ami a feladatmegértésben a feladatok egyre eredménye​sebb elvégzésében nyilvánul meg,
· kitartásának, munkatempójának, önfegyelmének alakulása biztosítja ezt a tevékenységet,
3.  Anyanyelvi nevelés, értelmi fejlesztés, megvalósítása

Célja: Az anyanyelvi nevelés valamennyi tevékenységi forma keretében megvalósítandó feladat. Az anyanyelv fejlesztése és a kommunikáció különböző formáinak alakítása - beszélő környezettel, helyes mintaadással és szabályközvetítéssel - az óvodai nevelőtevékenység egészében jelen van.

Feladatunk:

· Az anyanyelv ismeretére, megbecsülésére, szeretetére nevelés közben a gyermek természetes beszéd és kommunikációs kedvének fenntartására, ösztönzésére, a gyermek meghallgatására, a gyermeki kérdések támogatására és a válaszok igénylésére szükséges figyelmet fordítani.

· Az óvodai nevelés a gyermek egyéni érdeklődésére, kíváncsiságára - mint életkori sajátosságra - valamint a meglévő tapasztalataira, élményeire és ismereteire építve biztosít a gyermeknek változatos tevékenységeket, amelyeken keresztül további élményeket, tapasztalatokat szerezhet az őt körülvevő természeti és társadalmi környezetről.

· Az értelmi nevelés további feladatai: egyrészt a gyermek spontán és tervezetten szerzett tapasztalatainak, ismereteinek rendszerezése, bővítése, különböző tevékenységekben és élethelyzetekben való gyakorlása, másrészt az értelmi képességek (érzékelés, észlelés, emlékezet, figyelem, képzelet, gondolkodás) - alkotóképesség- fejlesztése. Valamennyi értelmi képesség, különösen a képzelet és a kreativitás fejlődését elősegítő ösztönző környezet biztosítása.

· Az anyanyelv fejlesztése és a kommunikáció különböző formáinak alakítása - helyes min​taadással - az óvodai nevelő tevékenység egészében kiemelt jelentőségű. Különösen a be​szédkedv fenntartására, a gyermek meghallgatására, a gyermeki kérdések érvényesülésé​re, s a válaszok igénylésére szükséges figyelmet fordítani. A szabálykövetés indirekt formában történik.                                      

IV. Az óvodai élet megszervezése
1. Személyi feltételek

Az óvodában a nevelőmunka kulcs-szereplője az óvodapedagógus, akinek személyisége meghatározó a gyermek számára. Jelenléte a nevelés egész időtartamában fontos feltétele az óvodai nevelésnek. Az óvodapedagógus elfogadó, segítő, támogató attitűdje modellt, mintát jelent a gyermek számára.

Az óvodapedagógusi tevékenységnek és az óvoda működését segítő nem pedagógus - szakképzett dajkák segítik, akik rendelkeznek a munkakör betöltéséhez szükséges kompetenciákkal. Az alkalmazottak összehangolt munkájának hozzá kell járulnia az óvodai nevelés eredményességéhez. A sajátos nevelési igényű gyermek fejlesztése speciálisan képzett szakember közreműködését igényli.
Óvodapedagógus kép

Olyan óvónők dolgoznak óvodánkban akik:

· megjelenése, tiszta, ápolt, rendezett,

· az őszinte gyermekszeretet sugárzik minden megnyilvánulásaikból,

· viselkedésük derűs, nyugodt, barátságos,

· van humorérzékük, találékonyak,

· helyzetfelismerésük gyors,

· alkalmazkodó képesek,

· etikusság jellemzi cselekedeteiket,
· a migráns gyermekeket is nevelő óvodában dolgozóknak feladatuk lehetőséget teremteni ahhoz, hogy a gyermekek megismerhessék egymás kultúráját, anyanyelvét.

Jelenleg a dolgozók létszáma 13 fő.
Óvónők száma: 7 fő.

Gondozónők száma: 2 fő
Dajkák száma: 4 fő

Karbantartó: A fenntartó által működtetett brigád, és vállalkozó látja el a karbantartási feladatokat.

Az óvónők átlag életkora 50 év.

Az óvodapedagógusok közül 1fő gyógy testnevelőként, 1fő fejlesztő óvodapedagógusként ellátja azon gyermekek fejlesztését, akikre a Pedagógiai Szakszolgálat, ill. a Tanulási Képességet Vizsgáló Szakértői és Rehabilitációs Bizottság javaslatot tesz.

A gyógypedagógiai fejlesztést megbízási szerződéssel gyógypedagógus szakember látja el.

A beszédfejlesztést a Pedagógiai Szakszolgálatnál alkalmazott logopédus végzi.

Elvégzett szakvizsgák

· közoktatás vezető                         

 1 fő
· vezető óvodapedagógus               

 2 fő
· gyógytestnevelés szakirányú szak 
 1 fő
· fejlesztő óvodapedagógus              
 1 fő
· óvodai közoktatási szakértő
 
 1 fő
A hét évenkénti kötelező jellegű továbbképzéseket figyelemmel kísérjük, ezeket mindenki teljesíti. 
„Kompetencia alapú nevelés megvalósítása az óvodában” című továbbképzés keretében összesen 720 órás képzésben részesült nevelő testületünk.
2. Tárgyi feltételek

Az óvodának rendelkeznie kell a pedagógiai program megvalósításához szükséges tárgyi feltételekkel. Az óvoda épületét, udvarát, kertjét, berendezését oly módon kell kialakítani, hogy az szolgálja a gyermekek biztonságát, kényelmét, megfeleljen változó testméretének, biztosítsa egészségük megőrzését, fejlődését. Tegye lehetővé mozgás- és játékigényük kielégítését, és a gyermekeket harmóniát árasztó színekkel, formákkal, anyagokkal vegye körül. A gyermekek által használt tárgyi felszereléseket, számukra hozzáférhető módon és a biztonságára figyelemmel kell elhelyezni. Az óvoda egyidejűleg biztosítson megfelelő munkakörnyezetet az óvodai munkatársaknak, teremtsen lehetőséget a szülők fogadására.

A nevelőmunkát segítő játékok, és egyéb eszközök a kötelező eszközjegyzék szerint biztosítottak.

Játékok, játékeszközök (mennyiség eszköz fajtánként):

Különféle játékformák (mozgásos játékok, szerepjátékok, építő-konstruáló játékok, szabályjátékok, dramatizálás és bábozás, barkácsolás) eszközei: gyermekcsoportonként a gyermekek 30%-ának megfelelő mennyiségben. Csoportszobai és udvari eszközök külön-külön.

Mozgáskultúrát, mozgásfejlődést segítő, mozgásigényt kielégítő eszközök: gyermekcsoportonként a gyermeklétszám figyelembevételével. Csoportszobai és udvari eszközök külön-külön.

Ének, zene, énekes játékok eszközei: gyermekcsoportonként a gyermeklétszám figyelembevételével az óvoda nevelési programja szerint.

Az anyanyelv fejlesztésének, a kommunikációs képességek fejlesztésének eszközei: gyermekcsoportonként a gyermekek 30%-ának 
megfelelő mennyiségben az óvoda nevelési programja szerint; képeskönyvekből, képes mesekönyvekből gyermekcsoportonként legalább 15 féle 3-3 példányban.

Értelmi képességeket (érzékelés, észlelés, emlékezet, figyelem, képzelet, gondolkodás) és a kreativitást fejlesztő anyagok, eszközök: gyermekcsoportonként a gyermekek 30%-ának megfelelő mennyiségben az óvoda nevelési programja szerint.

Ábrázoló tevékenységet fejlesztő (rajzolás, festés, mintázás, építés, képalakítás, kézimunka) anyagok, eszközök: gyermekcsoportonként a gyermeklétszám figyelembevételével az óvoda nevelési programja szerint.

A természeti- emberi-tárgyi környezet megismerését elősegítő eszközök, anyagok: gyermekcsoportonként a gyermeklétszám figyelembevételével az óvoda nevelési programja szerint.

Munka jellegű tevékenységek eszközei: gyermekcsoportonként a gyermekek 30%-ának megfelelő mennyiségben az óvoda nevelési programja szerint.

A nevelőmunkát segítő egyéb eszközök: video (lejátszó 1), televízió 1db, magnetofon 1 db, diavetítő 1 db, vetítővászon 1 db, hangszer pedagógusoknak 1 db, hangszer gyermekcsoportonként a gyermekek 30%-ának megfelelő mennyiség.
3. Az óvodai élet megszervezése

Nevelésünk rendszerábrája


Játék

             Egészséges életmód 


Érzelmi,
        

 Értelmi



        Testi szükséglet
Szokások



       Mozgás
Erkölcs



       Prevenció
Viselkedés



       Korrekció



Mozgás



Munka




Tanulás



Verselés, mesélés


Ének, zene, énekes játék, gyermektánc


Rajzolás, festés, mintázás, kézimunka


A külső világ tevékeny megismerése



      Matematika
    Természeti, emberi, tárgyi környezet

A gyermek egészséges, a tevékenységekben megnyilvánuló fejlődéséhez, fejlesztéséhez a napirend és a hetirend biztosítja a feltételeket, melyek a megfelelő időtartamú párhuzamosan is végezhető, differenciált tevékenységek, valamint a gyermek együttműködő képességét, feladattudatát fejlesztő, növekvő időtartamú (5–35 perces) csoportos foglalkozások tervezésével, szervezésével valósulnak meg.  A napirend igazodik a különböző tevékenységekhez és a gyermek egyéni szükségleteihez, valamint tekintettel van a helyi szokásokra, igényekre. A rendszeresség és az ismétlődések érzelmi biztonságot teremtenek a gyermeknek.
A jó napirendet folyamatosság és rugalmasság jellemzi. Fontos a tevékenységek közötti harmonikus arányok kialakítása szem előtt tartva a játék kitüntetett szerepét. A napi- és hetirendet a gyermekcsoport óvodapedagógusai alakítják ki.

Az óvodai élet szervezésében a gondozásnak is kiemelt szerepe van. Az óvodapedagógus a gondozás folyamatában is nevel, építi kapcsolatait a gyermekekkel, egyúttal segíti önállóságuk fejlődését együttműködve a gondozást végző munkatársakkal.

Az óvodai nevelés tervezését, valamint a gyermekek megismerését és fejlesztését, a fejlődésük nyomon követését különböző kötelező dokumentumok szolgálják. Az óvodai nevelés csak a jóváhagyott pedagógiai program alapján valósulhat meg és a teljes óvodai életet magába foglaló tevékenységek keretében szervezhető meg, az óvodapedagógus feltétlen jelenlétében és közreműködésével. 
Napirend: A napirend céltudatos kialakítása biztosítja a gyermek egészséges fejlődését. Az óvoda nyitvatartási idejét a szülők igényének megfelelően alakítjuk.
630 - 1200
Folyamatos játéktevékenység. Tízóraiztatás, tanulási lehetőségek kihasználása. Mozgás.

 1200 - 1500
Ebéd, előkészület a pihenéshez, pihenés – alvás.

 1500 - 1700    
Mozgás, uzsonna, folyamatos játéktevékenység, folyamatos hazabocsátás.

A hetirend és napirend összeállításának pedagógiai szempontjai

· Heti és napirendünkben a tevékenységek illeszkednek a gyermekek egyéni szükségleteihez, szem előtt tartva a játék szerepét és kiemelve a párhuzamosságot.
· A korcsoportokban tükröződik a nevelői céltudatosság, tervszerűség, a pedagógiai önállóság.
· Formáját tekintve lehet kötetlen, illetve kötött tevékenység. A kötetlen szervezési forma elősegíti az egyéni fejlesztést, az önállóságot és önkéntességre nevel. A kötött forma az együt​tes tevékenységet fejleszti, és közös élményhez juttat.
· A tanulás megszervezésénél szem előtt tartjuk a rugalmasságot, az egymásra épülést, a fo​kozatosságot és a komplexitást.
· Lakóhelyünk sajátosságainak figyelembevételével dolgozzuk fel a témát az adott környezet​ben.
· A tevékenységek tartalmát és jellegét tekintve a sok mozgást igénylő mellé a viszonylag nyugalmasabbat párosítjuk - pl. mozgás – verselés, mesélés.
· Óvodai nevelésünkben a gondozásnak kiemelt szerepe van, melyet az óvónő a dajka segítségével együttműködve végez.
· A gyermekek fejlődésének nyomon követése egyéni fejlesztési lapokon ”Óvodai történetem”címmel.
· Az óvodai nevelés tervezése a csoportnaplóban van dokumentálva.
4.     Az óvoda kapcsolatai 

Az óvodai nevelés a családi neveléssel együtt, szolgálja a gyermek fejlődését. Ennek alapvető feltétele a családdal való szoros együttműködés. Az együttműködés formái változatosak, a személyes kapcsolattól a különböző rendezvényekig magukban foglalják azokat a lehetőségeket, amelyeket az óvoda, illetve a család teremt meg. Az óvodapedagógus figyelembe veszi a családok sajátosságait, szokásait, az együttműködés során érvényesíti az intervenciós gyakorlatot, azaz a segítségnyújtás családhoz illesztett megoldásait.

Az óvoda kapcsolatot tart azokkal az intézményekkel, amelyek az óvodába lépés előtt (bölcsődék és egyéb szociális intézmények), az óvodai élet során (pedagógiai szakszolgálat intézményei, gyermekjóléti szolgálatok, gyermekotthonok, egészségügyi, illetve közművelődési intézmények) és az óvodai élet után (iskolák) meghatározó szerepet töltenek be a gyermek életében. A kapcsolattartás formái, módszerei alkalmazkodnak a feladatokhoz és a szükséglethez. A kapcsolatok kialakításában és fenntartásában az óvoda nyitott és kezdeményező.

A nemzetiséghez tartozó gyermekeket is nevelő óvoda kapcsolatot tart az érintett nemzetiségi önkormányzatokkal, szervezetekkel.

Gyermekvédelmi feladatok – a szociálisan hátrányos helyzetben lévő gyermekek differenciált fejlődésének biztosítása. 
Célja: évente feltárni azokat a körülményeket, amelyek óvodásaink családi helyzetét hátrányosan érintik, illetve veszélyeztetik.
Feladat: 

Az egyéni sorsokkal való törődés, segítségnyújtás a hátrányok enyhítésére óvodai keretek közötti kompenzálás biztosítása. 

A halmozottan hátrányos helyzetű gyermekek korai be óvodázása.

Gyermekvédelmi felelős feladata

 Családlátogatás
A gyermekvédelmi felelős és a csoportvezető óvónők közösen beszélik meg a teendőket az elhanyagoló szülők esetében, és együtt mennek családlátogatásra.

 A rendszeres óvodába járás szorgalmazása
Az 5 éves kort követően, aki rendszertelenül jár óvodába, vagy igazolatlanul hiányzik, az óvodavezetővel történő megbeszélés után, fel​szólítják szüleit a rendszerességre, ha ez nem segít, felvesszük a kapcsolatot a jegyzővel.
A hátrányos helyzetű és halmozottan hátrányos helyzetű gyermekek nyilvántartása
A tanév során többször felülvizsgálja az óvodavezetővel együtt a hátrányos helyzetű és halmozottan hátrányos helyzetű gyermekek névsorát, hiszen a családok helyzete megváltozhat.
A szociális rendeletek figyelemmel kísérése
Figyelemmel kíséri a Községi Önkormányzat rendeleteinek változását. 
Helyzetkép készítése

· Sajnos a hátrányos helyzetű gyermekek száma évről évre nő, melyről tájékoztatja a csoportban dolgozó óvónőket. 
· Jelzőrendszer működtetése.
· A felmerülő problémák jelzése a gyermekjóléti szolgálat felé.

· Részvétel a kéthavonta megrendezésre kerülő jelzőrendszeri értekezleten.

· A felmerült problémák megbeszélése, információszerzés.

· Éves beszámoló készítése.

· Minden év márciusában a jelzőrendszeri tagok és az érintett szakemberek részvételével a kerekasztal megbeszélésen.

· Esetmegbeszéléseken való részvétel, rendkívüli esetekben, konkrétan egy-egy családnál. 

Szülőkkel, családokkal

Cél: A családok szokásainak megismerésével az óvodába járó gyermekek közös nevelése, személyiségének fejlesztése a családi nevelés kiegészítése.

      Feladata:

Az óvoda lehetőséget teremt a szülők fogadására. IPR: A gyermekek egyénre szabott beszoktatása, rendszeres tájékoztatás a gyermekek fejlődéséről, a gyermek alkotásainak bemutatása, a szülők részvételi lehetősége tevékenységeken, rendezvényeken, egyéni beszélgetések a gyermeknevelésről, szülőkkel közös programok.

Szülői közösséggel

Cél: A szülők és az intézmény tevékenységeinek összehangolása a szervezési feladatok megoldása érdekében.

Feladata:

· Véleményezi az óvoda Pedagógiai Programját.
· Az együttműködés formái: szülői értekezlet, nyilvános ünnepségek, családlátogatások, egyéni beszélgetések, nyílt nap szervezése.
· Munkatervkészítés.

Iskolával:

Cél: Egymás munkájának megismerése, segítése, az óvoda-iskola zökkenőmentes átmenetének biztosítása érdekében, az alkotó, segítő partneri viszony kialakítása.

Feladata:

· Közös fórumok rendezése az óvodában (évente három alkalommal) az óvodapedagógusok az első, második osztályos tanító nénik, intézményvezetők és a szakemberek részvételével (gyógypedagógus. logopédus, fejlesztőpedagógus, gyógytestnevelő).

· A tanító nénik látogatásának megszervezése (ősszel és tavasszal).

· Közös szülői értekezlet szervezése az első osztályos tanító nénik, a nagycsoportos óvónők, az intézményvezetők és az iskolába menők szülei részére.

· A nagycsoportosok látogatása az iskolába.

Egészségüggyel: 

Cél: A gyermekek egészségének megőrzése, prevenció, korrekció.
Feladata: Az óvoda és az egészségügyi szervek között meglévő kapcsolat bővítése, tartalmának bővítése.

· Védőnő látogatása az óvodai csoportokban.

· Orvosi vizsgálat megszervezése.

· A különböző fertőző betegségek kialakulása esetén az intézmény tájékoztatása.

· Az év első szülői értekezletén a védőnő és a gyermekorvos tájékoztatója (fejtetvesség, fertőző betegsége, influenza, prevenciós tevékenység, szűrővizsgálat).

· A fogorvos látogatása (beszélgetés a helyes fogápolásról, plakátok és szóróanyagok eljuttatása a szülők részére).

Művelődési Ház és Könyvtár 

A kapcsolattartás formái:

· A Művelődési Ház biztosít helyet az évente aktuálisan szervezett foglalkozásoknak.

· Az óvoda részt vesz a Művelődési Ház gyermekrendezvényein, pályázatain, versenyein.

· Az óvoda nyilvános rendezvényeihez helyet biztosít. 

· A könyvtár lehetőséget biztosít az, információszerzésre.

· Mese és szakkönyvállományát az óvoda rendelkezésére bocsátja.

· Lehetőséget nyújt foglalkozások megtartására.

V. Az óvodai nevelés tevékenységformái és az óvodapedagógus feladatai
1.  Játék

Játék

A kisgyermekkor legfontosabb és legfejlesztőbb tevékenysége, s így az óvodai nevelésünk leg​hatékonyabb eszköze.

Célja: A játék - szabad-képzettársításokat követő szabad játékfolyamat - a kisgyerek elemi pszichikus szükséglete, melynek mindennap visszatérő módon, hosszantartóan és lehetőleg zavartalanul ki kell elégülnie. A kisgyermek a külvilágból és saját belső világából származó tagolatlan benyomásait játékában tagolja. Így válik a játék kiemelt jelentőségű tájékozódó, a pszichikumot, a mozgást, az egész személyiséget fejlesztő, élményt adó tevékenységgé.

Feladatok az óvodai játéktevékenység biztosításához.

· Derűs, nyugodt légkör biztosítása: az egész óvodai életnek elengedhetetlen feltétele. En​nek érdekében nagyon fontos az együttélés alapvető szabályainak, szokásainak kialakítása, be​tartatása, amely segíti a gyermeket az eligazodásban -, és az „anyapótló" hiteles, érzelem gaz​dag óvónői magatartás. A kisgyermek első valódi játszótársa a családban, az óvodában is a felnőtt - a szülő és az óvodapedagógus. Az óvodapedagógus utánozható mintát ad a játéktevékenységre, majd amikor a szabad játékfolyamat már kialakult, bevonható társ marad, illetve segítővé, kezdeményezővé lesz, ha a játékfolyamat elakad. Az óvodapedagógus jelenléte teszi lehetővé a gyerekek közötti játékkapcsolatok kialakulását is.

· A játék a gyermek elemi pszichikus szükséglete, melynek mindennap visszatérő módon, hosszan tartva és lehetőleg zavartalanul ki kell elégülnie. 
· Megfelelő hely a játékra: A megfelelő hely biztosítása a csoportszobában és az udvaron egyaránt fontos. Minden csoportszobában legyen hely a nagyobb mozgást igénylő játékokra is. A csoportszoba kialakításánál figyelembe kell venni az életkort, és az összetételt, és az egyéni igényeket is. A gyermek játékától függően az óvónő alakítsa, változtassa a teret, de legyenek állandó játszóhelyek is - kuckók, játéksarkok, kézimunkaasztal stb.
· Játékidő: Mivel a játék a gyermek alapvető tevékenysége, ezért természetes, hogy a napi​rendben erre kell a legtöbb időt biztosítani. Fontos, hogy kapkodás nélkül tevékenykedhesse​nek, elmélyülten játszhassanak, legyen idejük elképzeléseik megvalósításához. A nap folyamán a délelőtti és délutáni játéknak egyenértékűnek kell lenni. Minél többet játszik a gyermek, an​nál nagyobb lehetősége van fejlődésének elősegítésére. 
· Eszközök a játékhoz: a tudatos óvónői munka lényeges eleme a játékeszközök kiválasztása, bizto​sítása, mely befolyásolja a sokirányú fejlesztést. Fordítson figyelmet az óvónő a barkácsolásra, és a fej​lesztőjátékok beszerzésérc, használatára. Törekedjünk a játékeszközök többfunkciós felhasználására.
·  A játék folyamatában az óvodapedagógus tudatos jelenléte biztosítja az élményszerű, elmélyült gyermeki játék kibontakozását. Mindezt az óvodapedagógus feltételteremtő tevékenysége mellett a szükség és igény szerinti együttjátszásával, támogató, serkentő, ösztönző magatartásával, indirekt reakcióival éri el. 

· Az óvodában előtérbe kell helyezni a szabad játék túlsúlyának érvényesülését. A játék kiemelt jelentőségének az óvoda napirendjében, időbeosztásában, továbbá a játékos tevékenységszervezésben is meg kell mutatkoznia.

Tapasztalatszerzés - élmények szerepe –játékirányítás
Feladatunk a helyi sajátosságok figyelembevételével a gyermek élményhez juttatása közvetlen tapasztalatszerzéssel, játékban tör​ténő megvalósulását az óvónő magyarázattal terelje pozitív irányba. A kisgyermek a külvilágból származó tagolatlan benyomásait játékban tagolja, így lesz a játék kiemelkedő, tájékozódó tevé​kenység. A játékirányítás terjedjen ki a szerzett tapasztalatok, ismeretek állandó bővítésére, el​mélyítésére, az élményeket kísérő pozitív érzelmek irányítására. A játékirányítás alapvető sajá​tossága a közvetettség legyen. Az óvónő élje bele magát a gyermekek által elképzelt, megterem​tett játékhelyzetekbe, hiszen a kisgyermek első játszótársa a fejlődés folyamán a felnőtt, később társai (együttműködés, megértő tekintet, kifejező gesztusok, konkrét segítségnyújtás - modell).

A természettel kapcsolatos játék lehetőségek ismétlésével a játék funkciójának erősítése, a valóságról alkotott kép gazdagítása, fejlesztési lehetőségek biztosítása.

Feladatok a játékirányításban
· Játéktémák fejlesztése.
· Gyermeki kreativitás kibontakoztatása.
· A csendes, visszahúzódó, hátrányos helyzetű gyermekek bevonása a játékba.
· Bizonyos helyzetekben közbelépés (ha a gyermekek zavarják egymást, vagy játékeszközök​kel testi épségüket veszélyeztetik, illetve konfliktusaikat nem tudják önállóan megoldani).

· Az óvónő tudatos jelenléte biztosítja az indirekt irányítás felelősségét.

· A szenzitív játék személyiségformáló, képességfejlesztő hatásainak tudatos alkalmazása (egyes érzékszervek érzékenyítését segítő játékokat: látást, hallást, szaglást, tapintást, és ízlést fejlesztő játékok).
Az anyanyelv szerepe a játékban    
A játék során figyelünk a kialakult párbeszédekre, monológokra (ha szükséges, javítsuk a hely​telenül ejtett vagy trágár szavakat, adjunk magyarázatot egy-egy felmerülő új szó jelentésére).
Törekszünk a szókincsbővítésre, a megfelelő hangsúly, hangerő, hanglejtés, hangszín és térközszabályozás kialakítására. Ügyelünk a mimika és a mondanivaló helyes összhangjára, hiszen úgy tudja a gyermek befogadni, értelmezni a mondanivalókat, és mi is így várhatjuk vi​szont tőle. A visszahúzódó gyermekkel kezdeményezzünk beszélgetést a játékszituációk kap​csán, így feloldódnak, s később ők is kezdeményeznek.

Környezeti nevelés szerepe a játékban

Ok-okozati összefüggések felfedeztetése, élmények felbogozása a játék során.

Analízis-szintézis (gondolkodási műveletek fejlesztése) kooperatív tanulási környezetben.

A környezet mennyiségi, méreti, formai, sík és térbeli jellemzőinek megfigyelése játékosan.

A kirándulások, séták során a természetes, eredeti környezetben játékos tapasztalatszerzés, élménygyűjtés, egyedi természeti kincseink megismerése élőben és a megfelelő viselkedési forma gyakorlása.

Természetvédelmet közvetlenül, játékosan gyakorolják, közösen éljék meg (nem szakítjuk le a virágokat, nem tördeljük a fák ágait, nem bántjuk az állatokat).

A várható fejlődés eredménye óvodáskor végén

· Változatos játéktevékenységek gyakorlásával fejlődik önismeretük.

· Gyűjtőmunkák – séták – kirándulások során megismerkednek a természettel, termésekkel, apróbb tárgyakkal, azokkal manipulálnak, alkotóan tevékenykednek.

· Megismerkednek a játékok, építőelemek tulajdonságaival (szín – alak –forma – nagyság), a velük való tevékenység során fejlődik finommozgásuk.

· A játékban örömüket lelik, képesek arra, hogy egy játéktémát több napon keresztül is játszanak.

· Kialakul az együttjátszás igénye.

· A játszócsoportok között jó társas kapcsolat alakul ki, ahol egymás játékát kiegészítik, segítik.

· Szerepjáték során képesek szerepeket vállalni, megosztani, arról lemondani.

· Saját elképzeléseiknek megfelelően próbálkoznak játékeszközök készítésével, azokat játékukban alkalmazzák (dramatizálás – bábozás során).

· Problémahelyzetek megoldására vállalkoznak.

· Alkalmazkodnak egymáshoz és betartják a játékszabályokat.

· A játék során olyan tulajdonságok, magatartásformák alakulnak ki, amelyek a későbbiekben meghatározóak lesznek.

·  Örömmel és bátran válogassanak játékeszközök és tevékenységek között.
· Váljanak képessé játéktevékenységük kezdeményezésére, megszervezésére.
· Szívesen játszanak társaikkal, legyenek képesek a szerepek elosztására és a szabályok felállítására.
· Tartsák tiszteletben társaik magányos játékra való igényét.
2. Verselés, mesélés

A mese megfelel az óvodás gyermek szemléletmódjának és világképének. Visszaigazolja a kisgyermek szorongásait és egyben feloldást és megoldást kínál. A tárgyi világot is megelevenítő, átlelkesítő szemléletmódja és az ehhez társuló, a szigorú ok- okozati kapcsolatokat feloldó mágikus világképe, csodákkal és átváltozásokkal ráébreszt a pszichikus realitásra és a külvilágra irányított megismerési törekvésekre.

A többnyire játékos mozgásokkal is összekapcsolt mondókák, dúdolók, versek hozzájárulnak a gyermek érzelmi biztonságához, anyanyelvi neveléséhez. Ezek ritmusukkal, a mozdulatok és szavak egységével a gyermeknek érzéki-érzelmi élményeket nyújtanak. 
Célja: A személyiségjegyek kibontakoztatása és fejlesztése, szeressék a gyerekek a mesét, verset és örömmel várják a vele való találkozást, ké​sőbb önmaguk is kezdeményezzenek verselést, mesélést a nap bármely szakában. Az irodal​mi nevelés szorosan összefonódik az anyanyelvi neveléssel, amely a gyermek verbális önki​fejezése, az érthető, kifejező beszéd készségének kialakítása.
Feladata

· Az irodalmi anyag igényes és életkoruknak megfelelő válogatása, a tevékenységekhez szükséges feltételek biztosítása.

· A mindennapok során kerüljön sor az irodalmi alkotások bemutatására, gyakor​lására, spontán mesélésre - az óvónők fejből történő mesélése szemkontaktussal, mert sok gyermek csak itt hall mesét, verset.
· A nyelvi kultúra alapjainak lerakása, nyelvi képességek fejlesztése.
· Az állatok, növények iránt kialakítandó pozitív érzelmi viszony elősegítése a róluk szóló versek, mesék segítségével.
· Megismertetjük a gyermekeket a környezet változásaihoz kapcsolódó népmesékkel, versekkel, népi mondókákkal, szólásokkal, közmondásokkal, találós kérdésekkel.
Fejlesztés tartalma

· A mindennapi mondókázás, verselés, mesélés (a kisgyermek mentálhigiénének elmaradhatatlan eleme).

· A gyermek saját vers és mesealkotása, annak mozgással és ábrázolással történő kombinálása, önkifejezése. 

· Az óvodában a népi, a klasszikus és a kortárs irodalmi művekből válogatunk.

· A mesehallgatás szokásrendszerének kialakítása.

· A versek megtanulása szövegmegtartás gyakorlása bevéséssel.
· A nyelvi fordulatok elsajátítása, a humorérzék fejlesztése.
· Az irodalmi művek válogatása életkornak megfelelően.
· A bábozás pszichikai lehetőségeinek kiaknázása.
A várható fejlődés eredménye az óvodáskor végén

· Az érthető, kifejező beszédkészség alapjai kialakulnak.

· Igénylik a mesét, verset, csendben figyelnek közben, kialakult mesemondási szokásaik vannak.

· A magyar népmesék szófordulatai passzív szókincsükbe beépülnek.

· A metakommunikatív jelzéseket igyekeznek használni, a környezetükben megfelelően kommunikálnak.

· Gondolkodásuk, képzeletük, fantáziájuk, szándékos figyelmük fejlődik, beszédkészségük, beszédkedvük erősödik.

· Beszédfegyelmük kialakul.

· Önállóan mondanak hosszabb verseket, megjelenik a versek hangsúlyozása.

· Képesek önálló mesemondásra, használják a mese fordulatait.

· Megkezdett mese, történet folytatását saját fantáziájukkal egészítik ki.

· Ismerik a mesekönyveket, kialakul igényük a könyv tisztelete iránt, azokat szívesen, a napi élet részeként használják, forgatják.

· A közvetlen természetes környezetben elsajátított és megismert versek, mesék, mondókák, történetek hatékonyabban vésődnek be a gyermekek emlékezetébe és könnyebben felidézik azokat.

· A gyermekeket közvetlenül érő külső ingerek fokozzák kíváncsiságukat, érdeklődésüket, így pozitívan befolyásolják kommunikációs képességeik kibontakoztatását - a társakkal, felnőttekkel való kapcsolattartásban.

· Élményeinek elmondásával megtanulja az összefüggő beszédet.

· A sokoldalúan biztosított tapasztalatszerzés és ismeretanyag által kedvező mértékben gyarapodik szókincse, lehetősége adódik a választékos beszédre.

· Megjelenik a betűk iránti érdeklődése.

A környezeti nevelés szerepe a vers, mese tevékenységben

A jól megválasztott irodalmi művek megteremtik az elengedhetetlen érzelmi alapot a természet megismeréséhez, megbecsüléséhez, megóvásához, ezáltal hozzájárulnak a gyermekek környezeti (környezetvédelmi) neveléséhez, természetszerető, környezetbarát felnőtté válásához.

3. Ének, zene, énekes játék, gyermektánc
Célja: Megszerettetni a gyermekekkel az éneklést, az énekes játékokat, fejleszteni a zenei hallásukat, ritmusérzéküket, mozgáskultúrájukat.  Zenei ízlésük és zenei anyanyelvük megalapozása érdekében minél több zenei élményhez juttatni a gyermekeket.
Elősegíti a zenei anyanyelv megalapozását a gyermekek biztonságérzetének nö​vekedését, gátlásaik feloldását önként vállalt fegyelmük, közösségi érzésük és magatartásuk kedvező alakulását. A zenei nevelés hatására fejlődik a kisgyermek testtartása, mely esztétikus, rendezett mozgásában mutatkozik meg.

Feladata

· A zenei anyag igényes válogatása az életkori és egyéni képességek figyelembe vételével.

· Nyelvi képességek fejlesztése a mondókák, gyermekdalok és zenei készségfejlesztő játékok által.

Fejlesztés tartalma

· Az énekes népi játékok és az igényesen válogatott kortárs művészeti alkotások fontos eszközül szolgálnak a gyermek zenei képességeinek és zenei kreativitásának alakításában.

· Az óvodában a környezet hangjainak megfigyelése, az ölbeli játékok, a népi gyermekdalok, az éneklés, az énekes játékok, a zenélés örömet nyújtanak a gyermeknek, egyben felkeltik zenei érdeklődését, formálják zenei ízlését, esztétikai fogékonyságát. Az élményt nyújtó közös ének-zenei tevékenységek során a gyermek felfedezi a dallam, a ritmus, a mozgás szépségét, a közös éneklés örömét.
· Módszertani eszköztárunkat gazdagítjuk a kompetencia alapú programcsomag „Zenevarázs” című kiadványával.

Éneklési készség fejlesztése:
· Visszhangjáték.
· Dallamos beszélgetés.
· Fel- és lefutó hangsorok gyakorlása kitalált szöveggel.
· Kellő hangmagasság tartása.
· Új dalok, énekek és játékok pontos elsajátítása.
Ritmusfejlesztés: Bizonyított tény, hogy az anyaméhben fejlődő magzat első ritmusa a szívverésének hangja, ez nyújt alapot az egyenletes lüktetés képességének fejlesztésére, dalban, versben, mozgás​ban, a magyar nyelv kiejtésében.
· Az egyenletes lüktetés és a ritmus megkülönböztetése.
· Ritmushangszerek alkalmazásának gyakorisága.
· A ritmus kifejezése tánccal, mozgással.
· A mondókák zeneiségének kiemelése, ritmusfejlesztés komplexitása - irodalmi neve​lés, testnevelés, játék során.
Hallásfejlesztés: (helyes ejtés - helyes hangsúlyozás a magyar nyelv zeneiségének alapja)
· Halk-hangos, gyors-lassú megkülönböztetése, gyakorlása.
· Zörejhangok felismerése.
· Több irányból érkező hangok térbeli meghatározása.
· Adott magasságú hangok visszaadása.
· Belső hallás fejlesztése.
· Dallambújtatás.
· A kisebbek szívesen mondókáznak, kísérik tapssal és ritmushangszerekkel.
· A 3-4 évesek által megismert játékdalok hangkészlete s-m, l-s-m, m-r-d.

· A nagyobbak szívesen mondják a népi regulákat, csúfolókat, mondókákat.

· Az 5-7 évesek által énekelt játékdalok hangkészlete s-m-r-d, l-s-m-r-d, m-r-d-l, m-r-d-l-s, r-d-l-s.

· Kedvelik a táncos, párválasztós, kerülgetős játékokat.

· A jeles napokra alkalmi dalokat tanulunk.

Zenehallgatás lehetőségei az óvodában szervezett tevékenységeken kívül:
· Fontos, hogy szeressünk énekelni a gyermekek között, mert később ez belső késztetést je​lent számukra az önálló dúdolgatásra, éneklésre.
· Játék során, babasarokban, szabadidőben, udvaron, a mesehallgatás mellett a zenehallgatásra is fordítsunk gondot.
· Egyes tevékenységek, pl. rajzolás, mintázás közben is hallgathatunk zenét. Az odaillő ze​ne fokozza a gyermek alkotókedvét, és komplex élményhez juttatja.
· A szép zene öröm a gyermek számára.
· A tanév során szervezzünk kirándulást színházba, moziba, koncertre, művelődési házba, könyvtárba, ahol zenét hallhatnak a gyerekek.
· Ismertessük meg velük a balett, az opera szépségét, de legfontosabb, hogy a gyerek élet​korának megfelelő művekkel, részletekkel ismertessük meg őket.
· A zenehallgatási anyag megválasztásánál az óvónő figyelembe veszi a gyermekek hovatartozását.
· Zenehallgatási anyagunkat a kompetencia alapú programcsomag komolyzenei válogatásával gazdagítjuk.
Énekes gyermekjátékok mindennapi lehetőségei

· Játékidőben, udvaron, beszoktatás időszakában jól használhatók a népi játékok. A gyerme​kek kedvenc időtöltése, mely érzelmileg közel hozza őket egymáshoz és a felnőttekhez. Egy-egy játékot addig képesek játszani, míg a csoportból mindenki volt fogó, kérő stb.
A várható fejlődés eredménye az óvodáskor végén

· A gyermekek felismerik és megkülönböztetik a környezetben található hangokat. 

· Felfedezik a hangok szépségét és zenei harmóniáját.

· Önállóan és örömmel kezdeményeznek dalokat, mondókákat, játszanak dalos mondókákat.

· Megközelítően tisztán énekelnek.
· Meg tudják különböztetni az egyenletes lüktetést és a dal ritmust egymástól, tartják a tempót.

· Visszatapsolják a ritmusmotívumokat. 
· Ismerik, és megfelelően alkalmazzák a zenei fogalom párokat.

· Játékos mozgással kísérik éneküket.

· Szívesen hallgatják az óvónő énekes és hangszeres előadását.
· Önállóan kört alakítanak, és körbe járnak.

· Ismerik az egyszerű táncos mozgásokat.

· Önállóan alakítanak ki különböző térformákat.

· Használják a ritmus és ütőhangszereket.

· A bemutatott zeneműveket élvezettel, figyelemmel hallgatják.
Az anyanyelvi nevelés szerepe az ének, zene, énekes játék tevékenységben

A zenei nevelés a zenei anyanyelv megalapozásához járul hozzá óvodás életkorban.  A gyermek zenei világában a ritmus elsődlegesen hangsúlyozott, ezen a szálon is összeér az irodalmi és a zenei nevelés az anyanyelvi neveléssel. A megismert mondókákkal, játékdalokkal, amelyek az időjárásról, állatvilágról, növényvilágról szólnak, bővül szókincsük. 
A környezeti nevelés szerepe az ének, zene, énekes játék tevékenységében

Az óvodában a környezet hangjainak megfigyelése az ölbeli játékok, a népi gyermekdalok, az éneklés, az énekes játékok, a zenélés, örömet nyújtanak a gyerekeknek.

4. Rajzolás, festés, mintázás, kézi munka

Célja: A személyiségfejlesztés megvalósítása a gyermekek egyéni képességeiből, aktivitásából fakadó játékos tevékenységek által, a gyermeki élmények és tapasztalatok képi, szabad önkifejezésére építve.

Feladata: A gyermek környezetesztétika iránti érzékenységének kialakítása.

· A 3-6-7 éves korban tervezhető alkotó - alakító tevékenységek feltételeinek megteremtése, tartalmának, minőségének fejlesztése, a népművészet elemeinek megismerése mellett.

· Olyan tevékenységek biztosítása, melyek az egyéni fejlettséghez és képességhez igazodva segítik a képi – plasztikai kifejezőképesség, komponáló-, térbeli tájékozódó-, rendezőképességek alakulását, a gyermeki élmény és fantáziavilág gazdagodását és annak képi kifejezését: a gyermekek tér-forma és szín képzeteinek gazdagodását, képi gondolkodásuk fejlődését, esztétikai érzékenységük, szép iránti nyitottságuk, igényességük alakulását.

· A tevékenységek során a gyermekek megismertetése a különböző anyagokkal, a rajzolás, festés, mintázás, kézimunka eszközeivel, azok helyes használatával és a különböző, változatos technikákkal.

· A tevékenység szervezeti formáinak biztosítása.

Fejlesztés tartalma

A természet kincseinek összegyűjtése és felhasználása az alakító tevékenységhez.

· Mű- és népművészeti alkotásokkal történő megismerkedés.

· Plasztikai munkák.

· A képalakító tevékenység megtervezése sokféle technikával és eszközzel (festék, zsírkréta, ceruza, filctoll, pasztellkréta, papírragasztás, homokba karcolás, különféle nyomatok stb.)

· Értékelő képesség kialakítása.

· Kreativitás fejlesztése, a mesék, versek, ünnepek, közös élmények, események ábrázolásával.

· Különleges technikákkal való megismerkedés (agyagozás, szövés-fonás, varrás, batikolás, origamizás stb.).

· Ajándékkészítés, pozitív érzelmek alakítása.

· Kiállítások rendezésével, pályázatokon való részvétellel a tehetségek gondozása.

A várható fejlődés eredménye az óvodáskor végén
· Képalkotásban egyéni módon biztonsággal jelenítik meg ismereteiket, gondolataikat, szűkebb és tágabb környezetükből származó élményeiket, elképzeléseiket.

· Örömmel, saját kezdeményezésükkel is ábrázolnak.

· Örülnek alkotásuknak a közösen elkészített kompozíciónak.

· Megfogalmazzák értékítéletüket, beszélgetni tudnak az alkotásokról és elfogadják mások véleményét.

· A gyermekek önállóan tudnak választani a megismert és elsajátított technikák közül és a terméseket felhasználva tudják céljukat kreatívan megvalósítani.

· Plasztikai munkáik egyéniek, részletezőek.

· Téralakításban, építésben bátrak, ötletesek, együttműködőek.

· Meglátják környezetükben az esztétikai értékeket.

· A tárgyak térbeli kiterjedéséről sokoldalú látás, tapintás útján szerzett tapasztalataik vannak. 

· Képesek legyenek ábrázolni a részformák egymáshoz rendezésével.

· Bátran használják a színeket, biztonsággal ismerjék a négy alapszínt.

· Találják meg a ritmust a forma és színismétlésben.

· Bátran használják kifejezési eszköznek a vonalat és a színfoltot.

· Szívesen használják az alapvető technikai eljárásokat, eszközöket, anyagokat.

· Segítsenek a csoportszoba átrendezésében, kuckók alakításában.

· Készítsenek egyszerű játékokat, kellékeket.

· A munka során erősödik figyelemkoncentrációjuk.

Az egész nap folyamán biztosítottak az eszközök minden csoportszobában az erre a célra kialakított polcon.
Az anyanyelv szerepe a rajzolás, mintázás, kézimunka kapcsán
A rajzolás (képi megformálás) közben beszélgessünk a gyerekekkel, s figyeljünk az őket ért élményekre, hiszen így értjük meg rajzaikat, munkáikat. Használjuk ki a szókincsbővítés lehetőségeit! (különböző eszközök, technikák megnevezése és helyes szóbeli megfogalmazása) pl. raj​zolunk, festünk, tépünk, vágunk, ragasztunk stb. vagy ecset, zsírkréta, filctoll, agyag stb.
Hívjuk segítségül az irodalmat, a mesét, verset az érzelem gazdag munkák kialakításához, mely a tevékenység komplexitását adja. Küszöböljük ki a más munkájának kritizálását. A kü​lönböző formák széles körű megnevezésével a gyermeki kreativitást fejlesztjük.

Környezeti nevelés szerepe a rajzolás, mintázás, kézimunka tevékenységében

A környezet szépségének megteremtésében és megőrzésében igen fontos szerepe van a vizuális nevelésnek.

A gyermekek tér- forma- szín képzetének gazdagítása a természet szépségei által, az esztétikai befogadáshoz szükséges készségek és helyes ítéletek kialakítása, alkotói képességek megalapozása.

5. Mozgás 

Célja: A mozgás megszerettetése, hogy a gyermekek kedvük, igényük, elképzelésük, vágyaik szerint mozoghassanak.
Az óvodás korú gyermekek egyéni képességének és eltérő fejlődési ütemének figyelembe vételével szervezetének, testi képességének sokoldalú, harmonikus, arányos fejlesztése.

Feladata

· A gyermekek mozgásigényének kielégítése, ezzel együtt harmonikus, összerendezett mozgásfejlesztés.

· A mozgásfejlesztés során jelenjen meg a társra figyelés.

· A mozgásproblémák kiszűrése, prevenció, korrekció alkalmazása a szakemberrel történő konzultáció után.

· A prevenciós torna beépítése a mindennapos mozgásos tevékenységekbe, a szervezett mozgásba.

· A motoros képességek fejlesztése (kondicionális képességek: erő, gyorsaság, állóképesség, egyensúlyérzék, téri tájékozódó képesség, kinesztétikus, differenciáló képesség, reagálási képesség).

· A testséma fejlesztése, a testrészek megismerése, azok edzése.

· A nagy és finommozgások, az érzékelés, a formaállandóság fejlesztése.

· A tevékenységhez élmény, megfelelő idő, hely, eszköz biztosítása.

· A személyiség akarati tényezőinek alakítása.

· Ügyesség, alkalmazkodóképesség fejlesztése.

· Mozgáskultúra fejlesztése.

A mozgás sokoldalú tevékenység, jelen van a szervezett mozgáson, a mindennapos mozgáson túl a játékban, a különböző nevelési területekben, valamint a gondozási, önkiszolgáló és munka tevékenységben. Az SNI gyermekek számára külön lehetőséget biztosítunk a nap folyamán a nekik megfelelő mozgásigény kielégítésére.

Fejlesztés tartalma
· Szervezett mozgás.

· Mindennapos szervezett és szabad mozgás.

· Játékidőben történő mozgásfejlesztés.

A rendszeres egészségfejlesztő testmozgás, a gyermekek egyéni fejlettségi szintjéhez igazodó mozgásos játékok és feladatok, a pszichomotoros készségek és képességek kialakításának, formálásának és fejlesztésének eszközei. Az óvodáskor a természetes hely-, helyzetváltoztató-, és finommotoros mozgáskészségek tanulásának, valamint a mozgáskoordináció intenzív fejlődésének szakasza, amelyeket sokszínű, változatos és örömteli, érzelmi biztonságban zajló gyakorlási formákkal, játékokkal szükséges elősegíteni. 

Ezzel biztosítható a mozgás és az értelmi fejlődés kedvező egymásra hatása.

A mozgásos játékok, tevékenységek, feladatok rendszeres alkalmazása kedvezően hatnak a kondicionális képességek közül különösen az erő és az állóképesség fejlődésére, amelyek befolyásolják a gyermeki szervezet teherbíró képességét, egészséges fejlődését. Fontos szerepük van a helyes testtartáshoz szükséges izomegyensúly kialakulásában, felerősítik, kiegészítik a gondozás, és egészséges életmódra nevelés hatásait. 

A spontán, a szabad játék kereteiben végzett mozgásos tevékenységeket kiegészítik az irányított mozgásos tevékenységek. A komplex testmozgások beépülnek az óvodai élet egyéb tevékenységeibe is, miközben együtt hatnak a gyermek személyiségének – a pozitív énkép, önkontroll, érzelemszabályozás, szabálykövető társas viselkedés, együttműködés, kommunikáció, problémamegoldó gondolkodás – fejlődésére.

A spontán, a játékba, azon belül a szabad játékban megjelenő mozgástevékenységeknek, az egészségfejlesztő testmozgásnak az óvodai nevelés minden napján, az egyéni szükségleteket és képességeket figyelembe véve, minden gyermek számára lehetőséget kell biztosítani. Törekedni kell a gyermekeket legjobban fejlesztő, kooperatív mozgásos játékok széleskörű alkalmazására, a szabad levegő kihasználására.

A mozgást, mint életkori sajátosságot a nap folyamán bármikor és bárhol kihasználjuk. Fontosnak tartjuk, hogy a gyermekeket olyan mozgásingerek érjék, amelyek az optimális fejlődésüket eredményezik.

· A kondicionális és koordinációs képességek, a testséma, az oldaliság, az énkép fejlesztése.

· Mozgásos játékok játszása.

· „Zenés torna”.

· Finommotorika fejlesztés.

· Tartásjavító és lábtorna tervezése.

· Nagymozgások fejlesztése.

· A futás lehetőségeinek kihasználása. 

· Járás-, futás-, ugrás-, támasz-, egyensúly gyakorlatok végzése.

· Sokféle kézi szer használata (babzsák, szalag, karika, buzogány, bot stb.).

· Szem-kéz, szem-láb koordináció fejlesztése.

· A játékokkal versenyszellem, szabálytudat kialakítása.

· Az udvaron az edzés biztosítása.

· Lehetőséget biztosítunk a tornának, játékos mozgásnak, az egészséges életmódot erősítő egyéb tevékenységeknek teremben és szabad levegőn eszközökkel és eszközök nélkül, spontán vagy szervezett formában az óvodai nevelés minden napján.

A várható fejlődés eredménye az óvodáskor végén
· Igénylik, szeretik a mozgást, a mozgással kapcsolatos szokásrendszer megismerése.

· Tudnak környezetükben tájékozódni, ismerik az irányokat.

· Kialakult testsémájuk, oldaliságuk.

· Biztonságosan mozognak, tudják mozgásukat irányítani, legyenek kitartóak a mozgásos játékban.

· A gyermekek nagymozgása, finommozgása, egyensúlyérzéke, összerendezett mozgása kialakul.

· Tudjanak helyben labdát vezetni, célba dobni egykezes felsődobással.

· Az ugrásokat talajéréskor fékezni tudják.

· Betartják a szabályokat, kialakul egészséges versenyszellemük.

· Önfegyelmük, figyelmük megerősödik.

Mozgásanyagunkat Dr. Tótszöllősyné Varga Tünde programja, Gaál Sándorné mozgásanyaga, valamint a kompetencia alapú programcsomag ajánlásai alapján válogatjuk össze.

Mozgás szerepe a társas kapcsolatokban

· Tudatos mozgásfejlesztés hatására a gyerekekben fontos személyiségtulajdonságok alakulnak és erősödnek meg: minta bátorság, a fegyelmezettség, a kitartás.

· A közösségi élet alakulásához is fontos tulajdonságokat fejleszt: pl. egymás segítése, együttműködés stb.

· Saját testének és mozgásos képességeinek megismerésével kialakul én tudata, erősödik szociális énje.

· Közös mozgással társas kapcsolatai kiszélesednek.

· Mozgásos versengés közben átélik a sikert és a kudarcot egyaránt, így tanulják ezek kezelését. 

Az anyanyelv szerepe a mozgásos tevékenységek során
A gyakorlatvezetési fonnák, a testrészek, térformák, kiinduló helyzetek és alakzatok megne​vezésével sok új fogalmat tudatosítunk a gyerekekben. Ügyeljünk a gyermekek fejlettségének megfelelő magyarázatra, hiszen a beszéd fejlődése szorosan összefügg a mozgás és a gondol​kodás fejlődésével. Figyeljünk az eszközök helyes megnevezésére. A zenére, dalra, mondóká​ra történő köralakítás, tornázás, a gyermek ritmusérzékét fejleszti, ezért mindig megfelelő köz​ismert dalt, mondókát stb. válasszunk. Világos, konkrét értékeléssel a pozitív énkép alakulás támogatása. A konkrét mozgásos tapasztalatok szókincsbővítéssel történő megerősítése. A szakkifejezések használatakor az elvont gondolkodás fejlesztése. A keresztcsatornák fejlődésének segítése a mozgásformák megnevezésével.

A környezeti nevelés szerepe a mozgásos tevékenységben

Sokat mozgunk a szabadban, futunk, játszunk, gyűjtögetünk, tapasztalunk, megfigyelünk. 

A kinti érzékelő- észlelő játékok mind segítik a finommotorika fejlődését is. A közvetlen környezetünk megismerésére szervezett kirándulások alkalmával erősödik állóképességük, fejlődik nagymozgásuk. 
6.  Külső világ tevékeny megismerése

A környezetvédelmi tevékenység gyakorlása a környezet tevékeny megismerésével, a természet szeretetére, annak tisztaságára, épségének megóvósára, a környezet esztétikájára, a takarékosságra nevelés. Olyan gyermekeket szeretnénk nevelni, akiknél már óvodás korban megalapozhatjuk a környezettudatos viselkedést, akik fogékonyak a környezet szépsége iránt, megtalálják a jót és a szépet, azt megbecsülik és képesek a tenni akarásra. Elősegítjük a gyermek önálló véleményalkotását, döntési képességeinek fejlődését, a kortárs kapcsolatokban és a környezet alakításában.
Célja: A gyermekek tapasztalatszerzése a közvetlen és tágabb természeti, emberi, tárgyi környezetről, formai, mennyiségi és téri viszonyairól.

A természet megszerettetése, a természet szépségeinek felfedeztetése, megóvása a négy őselem köré csoportosítva.
A gyermekek tapasztalataira, élményeire támaszkodva a meg lévő ismeretek elmélyítése, a környezettudatos magatartás kialakítása.

Feladata

· Fontos, hogy a gyermekekkel együtt élő felnőttek lássák meg és vegyék észre a tevékenységek közben adódó lehetőségeket.

· Építsünk a gyermekek egyéni képességeire, adottságaira, élményeire, tapasztalataira, biztosítsunk olyan jellegű élményszerzést, mely lehetővé teszi a közeli illetve távolabbi környezetünkben végbemenő folyamatok, az ok-okozati összefüggések megláttatását, az azokban való differenciált, tevékeny részvételt.

·  Figyeljünk tudatosabban a környezet - illetve természetvédelem fontosságára, a természetszemlélet formálására.

· Jeles napjaink beépítése az óvodai életbe, amelyek szebbé, gazdagabbá teszik a gyermekek, családok életét.

/ Takarítási világnap, Állatok napja, Víz napja, Föld napja, Madarak és fák napja, Környezetvédelmi világnap /.

· Olyan tevékenységek, lehetőségek biztosítása, amelyekben megtapasztalhatják a gyermekek a környezetük mennyiség, tér, forma viszonyait.

· A szülők segítségével megismerkednek a tűz, víz, föld, levegő fontosságával, védelmével és a néphagyományokkal.

Fejlesztés tartalma

· A világ dolgaival természetes egységükben ismerkednek meg.

· A környezet elemeként megismerkednek a felnőttek világával, magatartás- és viselkedésformákkal.

· A különböző események szervezése kapcsán keresgélnek, gyűjtögetnek, kísérleteznek, megfigyelnek, érzelem gazdag, hangulatos légkörben.

· Pozitív érzelmi viszonyt alakítanak ki a természeti és társadalmi környezettel.

· Környezeti attitűdjeinkkel, értékrendjeinkkel követendő hatást tudunk elérni, mely szokásalakító gyakorlattá válik.

· A szabad játék és a tevékenykedtetés során fejlődik a mennyiség, tér- és formaismeretük.

· A szervezett és spontán kialakult tevékenységek kapcsán fejlődnek képességeik és készségeik.

A természeti és társadalmi környezet megismerésének területei, témakörei

A gyermek és környezete

· Család - óvoda – lakóhely.

· Testrészek, egészségvédelem.

· Emberek munkája, foglalkozása.

· Környezetünk mennyiség, tér, szín, formai viszonyai.

· Időjárás, természeti változások, jellemzők az évszakok megfigyelése által, amelyek összefüggenek.

· Napszakok.

· Növény és állatvilág.

· Közlekedés.

Jeles napok, hagyományok

Óvodánkban az évszakhoz kapcsolódó ünnepkörök és a jeles napok jelentik az óvodai élet vezérfonalát. Nevelőmunkánk fontos részei az ünnepek sajátos hangulata, a hozzákötődő hagyományok, szokások felelevenítése. Az ünnepek, a szokások keretet adnak munkánknak.  A gyerekek megszokják, hogy a jeles napok ismétlődnek és hogy mindennek meg van a maga ideje. A várakozás, a készülődés fokozza az ünnepekhez fűződő érzelmeket, belső tartást ad, s ez által teljesedik ki gyermekeink személyisége. 

Feladatunknak tartjuk lakóhelyünk szokásainak, hagyományainak, kulturális értékeinek összegyűjtését, megőrzését és továbbadását a jövő számára. Arra törekszünk, hogy a néphagyományokon illetve a gyerekeken keresztül szorosabb, mélyebb kapcsolat alakuljon ki a szülőkkel. A népi kultúra gazdag világából tudatosan válogattunk. Komplex lehetőséget rejt az óvodai nevelés számára, élményt ad, szórakoztat, ismereteket nyújt, fejleszti az ízlést, közösséget épít, hazaszeretetre nevel, viselkedési mintákat közvetít. Megalapozza a gyermekek érzelmi, esztétikai és erkölcsi biztonságát. A közös tevékenységek során megismerkednek különböző anyagokkal és azok megmunkálásával, megtapasztalják, hogyan kelnek életre a természetes anyagok. A tevékenységek általában több napra való elfoglaltságot biztosítanak a gyermekek számára.

Hagyományos ünnepeink: születésnapok, névnapok, őszi vásár, mikulás, karácsony, farsang, húsvét, költészet napja, anyák napja, gyermeknap, iskolába menők búcsúztatása.

Ünnepségek:

Mihály nap, Szüret, Advent, Mikulás, dec. 6, Karácsony, dec. 3. hete, Farsang, Nőnap, Húsvét Anyák napja, Gyermeknap, Évzáró.
Nemzeti ünnepeink: október 23, március 15.

Kirándulások:

Községünk határában folyó mezőgazdasági munkák, kertek, állatfarm, posta, orvosi rendelő, boltok, piac, könyvtár, rendőrség, tűzoltóság, liget-halastó, kikötő, körgát megtekintése.
Hagyományos még a pedagógiai napok szervezése a szülőknek, a nyitottság jegyében.

Környezeti nevelésünk jeles napjai:

Szept. 23.
Világtakarítási nap

Okt. 4.   
Állatok világnapja

Márc. 22.
Víz világnapja

Ápr. 22.
Föld napja

Máj. 10.
Madarak fák napja

Jún. 5.
Környezetvédelmi világnap

A műveltségi, tevékenységi területek komplexen egymásra épülnek, kiegészülve a Kompetencia alapú óvodai programcsomag négy őselemét feldolgozó egyes tématervjavaslataival (TŰZ, VÍZ, FŐLD, LEVEGŐ).

Mindezeknek a keretét az évszakok adják, melyek feldolgozásánál még különböző fejlesztési célok, feladatok érvényesülnek. Mozgás, énkép - testséma, vizuális, zenei, verbális fejlesztés.

A várható fejlődés eredménye az óvodáskor végén

· A gyermek életkori sajátosságainak megfelelően meg tanul tájékozódni és eligazodni a szűkebb és tágabb természeti és társadalmi környezetében.
· Pozitív érzelmi viszonyulása megerősödik az őt körülvevő környezet iránt.
· Különbséget tud tenni az évszakok között (természet szépsége, növény- és állatvilág, természetvédelem).
· Tudatosul bennük, hogy mi is a természet részei vagyunk.
· Aktív és fogékony az új dolgok iránt.
· Megismeri az ok-okozati összefüggéseket, mennyiségi viszonyokat és matematikai fogalmakat.
· Adott szempont alapján képesek összehasonlítani, megkülönböztetni, összevetni.
· Ismeri lakcímét, születési helyét és dátumát, a nevét és a családtagok nevét is.
· Ismeri a falusi élet szokásait.
· Kialakul igényük a környezet szépítésére.
· Kialakul a takarékosság, a hulladék kezelés fogalma.
· Az iskolai tanuláshoz szükséges értelmi képességei jól fejlődnek.
· Biztonsággal képeznek halmazokat adott szempontok alapján.

· Számfogalmuk kialakult (6-ig illetve 10-ig).

· A több, kevesebb fogalmát a hozzátevés, elvevés technikájával összekötik, ugyanígy az egyenlővé tételt is.

· Ismerik a tükörképet.
· Összehasonlítják az alakzatokat, és játékukban felhasználják.
· A feladatok megoldása során fejlődik gondolkodásuk, emlékezetük, figyelmük, megfigyelésük, észlelésük.

Az anyanyelv szerepe a külső környezet tevékeny megismerésében
A környezetismeret és matematika tevékenységek széles körű lehetőséget biztosítanak a gyermeki szókincsbővítésre. Ügyelünk a fogalmak helyes, pontos megnevezésére, az össze​függések elmondására és elmondatására. Elősegítjük, hogy a gyermekek mondatokban tudják megfogalmazni a magyarázataikat, élményeiket, kérdéseiket. Megfelelő légkört teremtünk az egyéni élmények elmondásához. A kirándulások, séták alkalmával beszélgetünk a látnivalók​ról, engedjük, hogy a gyerekek egymással is megbeszéljék gondolataikat, mit láttak, mit ta​pasztaltak. Igyekszünk a gyermekek kérdéseire világos, érhető, fejlettségüknek megfelelő ma​gyarázatot adni.
Az óvónő pontos, szép beszéde legyen a minta! Az érthetőség az elsődleges követelmény, nem pedig a szakszavak korai alkalmazása. A térben való tájékozódásban megértik és követni tudják az irányokat (jobbra-balra), a helyeket kifejező névutókat.
A testséma fejlesztéssel megismerik és megnevezik saját és mások testrészeit, valamint a pá​ros szerveket, mint matematikai fogalmakat.

A környezeti nevelés szerepe a külső világ tevékeny megismerésében

A környezet megismerésére a természet megszerettetése a természet szépsége védelmének érdekében kirándulást szervezünk. Az elkövetkező években pályázati lehetőségek kihasználásával szervezzük kirándulásainkat. Ilyen alkalmakkor felhívjuk a gyermekek figyelmét a helyes viselkedésre: - ne zavarják az élővilág nyugalmát, - vigyázzanak a környezetük rendjére és tisztaságára, - a természetvédelmi jelekkel megismertetjük és betartatjuk azokat, - a felismert, védett virágokat ne szedjék le, hogy mások is gyönyörködhessenek bennük. Gyermekeink viselkedés-kultúrájának alakításán keresztül hatunk a szülői viselkedésre, a természetbarát szemlélet alakítására. A környezetvédelem a mindennapi élet fontos alkotó eleme. Sétáink során megismertetjük a gyermekeket a szelektív hulladékgyűjtés szigeteivel és a tárolóedények használatával. Ezáltal a gyermekek meg tanulnak ügyelni a tiszta környezetre, fejlődik a természet iránti érzékenységük, így nem csak a növényvilág és állatvilág, hanem az emberek iránt is tapintatosabbak, megértőbbek lesznek.

A hatékonyabb együttműködés érdekében a szülők folyamatosan betekintést nyerhetnek a folyosóra kihelyezett projektekbe, napi tevékenységeinkbe, nevelési terveinkbe.

7.  Munkajellegű tevékenységek

Célja: Az erkölcsi tulajdonságok kialakítása, fejlesztése az óvodapedagógus példaadásával és munka jellegű feladatok, helyzetek teremtésével.
Annak kialakítása, hogy a gyermekek örömmel és szívesen végezzenek, külső irányítással fo​lyó, tervszerű, tudatos tevékenységet, melyért felelősséggel tartoznak.

Ismerjék meg a gyermekek a különböző feladatok elvégzését, az adott munka eszközeit, azok ésszerű használatát, a munka legcélszerűbb fogásait, azok sorrendjét, a munka ellenőrzésének módjait, a szokásokat, s alakuljon ki feladattudatuk.

Feladata

· Személyiségfejlesztés a munka jellegű játékos tevékenységek biztosításával.

· A közös tevékenységek során a társas kapcsolatok, a csoportra jellemző erkölcsi szabályok és normák alakítása.

A fejlesztés tartalma
· Örömmel és szívesen végzett tudatos, játékos tevékenység.
· Tapasztalatszerzés és a környezet megismerésének, a munkavégzéshez szükséges képessé​gek, készségek, tulajdonságok - kitartás, önállóság, felelősség, céltudatosság – alakítása.
· Közösségi kapcsolatok a kötelességtudat alakításának eszköze.
· Az önkiszolgáló munka, a naposi munka, az egyéni és páros megbízatások nevelő hatásúak a mindennapok során.
· A kerti munkát a családokkal együttműködve valósítjuk meg.
Munkajellegű tevékenységeink óvodánkban

Önkiszolgálás

A gyermeket életkori sajátosságából adódóan az önállóság igénye, az önállósulási törekvés, az akarati élet fejlődése ösztönzi az önkiszolgáló munkára. Mindez komplex módon fejleszti a gyermeket, segíti a mozgáskoordináció fejlesztését, az önállóság, az érzelmi- akarati élet, a szociális képességek kibontakozását.
A gyermek a saját személyével, kapcsolatos feladatokkal, annak sorrendjével a felnőtt segítségével ismerkedik meg (testápolás, öltözködés, saját személyükkel kapcsolatos igényesség, holmijuk rendben tartása, óvása, kulturált étkezési szokások elsajátítása).

Naposi munka

A gyermekek fejlettségétől függően vezetjük be és fokozatosan bővítjük (kirándulások előkészítése, növényápolás, akvárium gondozása). Az önkiszolgálással kapcsolatos munkaszokások begyakorlása után válik egyre tudatosabb és örömtelibb tevékenységgé. Sokat tartózkodunk a szabadban, tevékenységük bővül a kinti feladatokkal (pl. udvari játékok elrakása). A feladatok vállalásánál alkalmazkodunk a gyermekek igényéhez, érdeklődéséhez.

Alkalomszerű munka és megbízatások

Alkalmi megbízatások, melyek a nap folyamán gyakori elemei a gyermekek tevékenységének. Ezeknek körét mindig meghatározza a gyermekek fejlettsége, személyisége, a környezeti adottságok, melyek a gyermeki önállóság kialakulását segítik. A megbízatások lehetőségei: (csoportszoba átrendezése különböző tevékenységekhez, a kisebbek segítése - öltözésnél, ébresztésnél, ajándékkészítés a kisebbeknek, készülődés a jeles napokra).

Növény és állatgondozás a családokkal együttműködve

· Ismerkednek a növények jellemzőivel, az állatok külső- belső tulajdonságaival, táplálkozási szokásaikkal, mozgásukkal, életmódjukkal, a természet törvényszerűségeivel, a fejlődés, változás, ismétlődés folyamatával, az ok- okozati kapcsolatokkal, gondozási teendőkkel.

· Mindezek mellett fejlődik kötelességtudatuk, feladattudatuk, kitartásuk valamint motoros képességeik, téri tájékozódásuk, szem-kéz, szem-láb koordinációjuk, finommotorikájuk.

· Az óvodai élet során adódó munkajellegű, munkavégzéssel kapcsolatos lehetőségek:

· élősarok-, virágos park-, óvodánk fáinak

· évszakfal, időjárásnaptár vezetése

· az akvárium lakóinak gondozása

· aktuális időszakban madáreleség készítés, madáretető feltöltés

Munkatevékenységek

Termések, falevelek összegyűjtése. Csoportszoba dekorálása az évszaknak megfelelően; zöldségfélék, virágok, gyümölcsök magjainak gyűjtése; gyümölcsök, zöldségfélék elrakása télire, befőzés, aszalás; természetsarok folyamatos gazdagítása; vitaminsaláták, gyümölcssaláták készítése; természetsarok gondozása; madáretetők kihelyezése, madáreleség készítése, a madarak folyamatos etetése, itatása; ajándékkészítés a szülőknek és kisebbeknek, az összegyűjtött természetes anyagokból; részt veszünk a nagyobbakkal az óvoda belső udvarán a járda  tisztításában, annak baleset mentesítésében (sózás nélkül); hajtatás, csíráztatás; udvari növények locsolás, gyomlálás.

A várható fejlődés eredménye óvodáskor végén

· A rájuk bízott feladatot, munkát önállóan, szívesen végzik.

· Figyelnek saját maguk és környezetük rendezettségére.

· A környezetükben lévő növényeket, óvják, gondozzák.

· A munka jellegű tevékenységek gyakorisága által bizonyos cselekvések szokássá válnak.

· A szemét és hulladékkezelésük szokásukká válik.

· Megtanulják a legszükségesebb eszközök, szerszámok célszerű használatát, miközben elemi fokon tapasztalatot szereznek a munkaszervezésről, célszerű sorrendjéről.

· A munka elvégzésére való törekvés által kitartóak, türelmesek lesznek, fejlődik önbizalmuk, felelősségérzetük.

· Hozzászoknak saját tevékenységük ellenőrzéséhez, egymás megoldását kölcsönös megértéssel és segítőkészséggel értékelik.

· A közösen végzett munka hozzájárul a társas kapcsolatuk alakulásához, ezek örömeinek átéléséhez.

· A tevékenységek gyakorisága, annak hatása megerősíti a gyermekekben a munka játéktól eltérő jegyeit.

· Kialakul a munka iránti tisztelet, megbecsülés fontossága, hasznossága a dolgozó ember iránti tisztelet.

Az anyanyelv szerepe a munka jellegű tevékenységekben

A munka jellegű tevékenységek során elvégzett feladatok, felhasznált anyagok, eszközök megnevezésével bővül szókincsük.

A spontán beszédszituációkba, tevékenységekben megjelenő különböző beszédformák: udvarias megszólítás, cselekvésre szólítás, utánzásra késztetés, kérés, buzdítás, dicséret verbális kifejezései, ok-okozati összefüggése, műveletek megnevezése, mondatba foglalása.

A környezeti nevelés szerepe a munka jellegű tevékenységekben

A természeti és társadalmi környezet megismertetése, a gyermeki világkép formálása úgy lehetséges, ha a gyermek aktív, tevékeny részese a tapasztalatszerzésnek, ha ismereteit alkalmazhatja, gyakorolhatja. 

A gyermekek által végzett munkaalakító tevékenység, mely hasznosságán túl esztétikai értéket is képvisel.


A munka célra irányuló tevékenység, amely külső irányítással történik, figyelmet, kötelességvállalást, ezek teljesítését igényli. Eredményéről közvetlen tapasztalatokat szereznek. Felelősséggel jár, melyhez megfelelő ismeret, beállítódás, készség szükséges. 

8.   A tevékenységekben megvalósuló tanulás

Az óvodában a tanulás az egész nap folyamán beágyazódva jelenik meg, így fejlődik a gyermekek teljes személyisége. 

Célja: Az óvodás gyermek kompetenciáinak fejlesztése a támogató környezet kialakítása, támaszkodva a gyermekek előzetes tapasztalataira, ismereteire. A gyermek a tanulási folyamatot önállóan járja végig, a felfedezés biztosítva legyen számára, és az alkotás örömét átélhesse. Ebben éli meg a tanulás szabadságát.
Feladat

· Feltételek megteremtése (kikészített eszközök, élmények felidézése stb.), amelyek inspirálhatják a tanulási tevékenység választására.

· Az óvodapedagógus a tanulás irányítása során, személyre szabott, pozitív értékeléssel segíti a gyermek személyiségének kibontakozását.

· Tevékenységek felkínálása (Kinek mihez van kedve?), amely választhatósággal párosulva a döntés szabadságát kínálja fel.

· A gyermek élményasszociációjának kihasználása, amely alkalmat ad arra, hogy a felidézett élményérdeklődést vált ki a tanulás témája iránt.

· Gyakorlati problémába ütközésből kiindulva, amely probléma megkínálásával kíváncsiság kelthető fel a probléma megoldása iránt.

· Gyermeki szükségletek, igények, kérdések kielégítésével, amely egy meglévő motivált állapot kihasználását eredményezi – kár lenne nem élni az adott lehetőséggel.

· Motivált tevékenység végzése során abba beintegrálva, amely alkalom lehet arra, hogy a tanulási tevékenység témája elmélyülhet, többet kíván megtudni róla a gyermek, vagy akár arra is adhat alkalmat, hogy egy asszociációval hozzá kapcsolódó téma bontakozhat ki

· A gyermekkel történő beszélgetésből kiindulva, amely mindig meglepetéseket tartogat az óvodapedagógus számára. Ezek a beszélgetések adnak témaajánlatot, adnak bepillantást a gyermek érdeklődési körébe, igényeik megfogalmazódhatnak.

· Gyermeki segítségkérés kapcsán, amely mindig a gyermek egyfajta közeledését, kapcsolatkeresését, igényét fejezi ki, ami mindig alkalom lehet annak tartalmi kihasználására is stb.

· A téma vonzóságára építve; például: a kutya, mint kedvenc állat, de lehet egy mesecím is, vagy egy olyan ajánlat, amelyen keresztül közel vihető a tartalom: pl. gömbölyítés helyett alma készítése a piacos játékhoz stb.
· A környezet megfigyelésére, felfedezésére való nevelés.

· A valósághű észlelésre figyelemösszpontosításra való képesség, problémamegoldó és kreativitásra nevelés.
· A gyermek cselekvő aktivitása a közvetlen, sok érzékszervet foglalkoztató tapasz​talás lehetőségét biztosítjuk.

· A tanulás irányítása során a személyre szabott pozitív értékeléssel segítjük a gyermekek személyiségének kibontakoztatását.

A tanulás formái
· Utánzásos minta
· Modellkövetés
· Spontán tapasztalatok
· Gyermeki kérdések megválaszolása
· Irányított megfigyelés
· Gyakorlati probléma megoldása
· Óvónő által kezdeményezett tevékenységeken alapuló ismeretszerzés
· Cselekvéses tanulás és felfedeztetés
A tanulás módszerei
· A tanulás-tanítás módszerei nagyon változatosak, az óvodáskorúak nevelésében ügyelünk a korcsoportnak, egyéni fejlettségnek megfelelő módszert választani.

· A gyermekek élményeinek meghallgatása – kérdezési kedv, nyitottság a külvilágra.

· Kötetlen, mikro-csoportosfejlesztések – differenciált egyéni képesség fejlesztés.

· Kötött formát a nagyobb gyermeknél alkalmazunk: szándékos figyelem, kitartás, önfegyelem, feladattartás, türelem fejlesztése.

· A folyamatos és alkalmi megfigyelés során a sokoldalú érzékelés biztosításával, belső motiváltságon alapuló ismeretszerzés.
Az anyanyelv szerepe a tevékenységekben megvalósuló tanulás során

Sokszínű, változatos, cselekedtető, játékos elemeket tartalmazó tevékenységek megvalósítása minden esetben verbális megerősítéssel. 

A meghallgatás, meghallgattatásra nevelés a mindennapi beszélgető körökkel. 
A környezet szerepe a tevékenységekben megvalósuló tanulás során

A közvetlen vagy közvetett tapasztalatszerzési lehetőségek tervszerű biztosításával a szülőföld, hazai táj, a népi, helyi, családi hagyományok, szokások és tárgyi kultúra értékeinek megismerése.

VI. A fejlődés jellemzői az óvodáskor végére

1. A gyermek belső érése, valamint a családi nevelés és az óvodai nevelési folyamat eredményeként a kisgyermekek többsége az óvodáskor végére eléri az iskolai élet megkezdéséhez szükséges fejlettséget. A gyermek az óvodáskor végén belép a lassú átmenetnek abba az állapotába, amelyben majd az iskolában, az óvodásból iskolássá szocializálódik. A rugalmas beiskolázás az életkor figyelembevétele mellett lehetőséget ad a fejlettség szerinti iskolakezdésre.

2. Az iskolakezdéshez az alábbi feltételek megléte szükséges: testi, lelki és szociális érettség, amelyek egyaránt szükségesek az eredményes iskolai munkához.

a) A testileg egészségesen fejlődő gyermek hatéves kora körül eljut az első alakváltozáshoz. Megváltoznak testarányai, megkezdődik a fogváltás. Teste arányosan fejlett, teherbíró. Mozgása összerendezettebb, harmonikus finommozgásra képes. Mozgását, viselkedését, testi szükségletei kielégítését szándékosan irányítani képes.

b) A lelkileg egészségesen fejlődő gyermek az óvodáskor végére nyitott érdeklődésével készen áll az iskolába lépésre. A tanuláshoz szükséges képességei alkalmassá teszik az iskolai tanulás megkezdéséhez. Érzékelése, észlelése tovább differenciálódik. Különös jelentősége van a téri észlelés fejlettségének, a vizuális és az akusztikus differenciációnak, a téri tájékozottságnak, a térbeli mozgásfejlettségnek, a testséma kialakulásának.

A lelkileg egészségesen fejlődő gyermeknél

- az önkéntelen emlékezeti bevésés és felidézés, továbbá a közvetlen felidézés mellett megjelenik a szándékos bevésés és felidézés, megnő a megőrzés időtartama; a felismerés mellett egyre nagyobb szerepet kap a felidézés,

- megjelenik a tanulás alapját képező szándékos figyelem, fokozatosan növekszik a figyelem tartalma, terjedelme, könnyebbé válik a megosztása és átvitele,

- a cselekvő-szemléletes és képi gondolkodás mellett az elemi fogalmi gondolkodás is kialakulóban van.

Az egészségesen fejlődő gyermek

- érthetően, folyamatosan kommunikál, beszél; gondolatait, érzelmeit mások számára érthető formában, életkorának megfelelő tempóban és hangsúllyal tudja kifejezni; minden szófajt használ; különböző mondatszerkezeteket, mondatfajtákat alkot; tisztán ejti a magán- és mássalhangzókat azzal, hogy a fogváltással is összefüggő nagy egyéni eltérések lehetségesek; végig tudja hallgatni és megérti mások beszédét,

- elemi ismeretekkel rendelkezik önmagáról és környezetéről; tudja nevét, lakcímét, szülei foglalkozását, felismeri a napszakokat; ismeri és gyakorlatban alkalmazza a gyalogos közlekedés alapvető szabályait; ismeri szűkebb lakóhelyét, a környezetében élő növényeket, állatokat, azok gondozását és védelmét; felismeri az öltözködés és az időjárás összefüggéseit. Ismeri a viselkedés alapvető szabályait, kialakulóban vannak azok a magatartási formák, szokások, amelyek a természeti és társadalmi környezet megbecsüléséhez, megóvásához szükségesek; elemi mennyiségi ismeretei vannak.

c) Az óvodáskor végére a gyermekek szociálisan is éretté válnak az iskolára.  A szociálisan egészségesen fejlődő gyermek kedvező iskolai légkörben készen áll az iskolai élet és a tanító elfogadására, képes a fokozatosan kialakuló együttműködésre, a kapcsolatteremtésre felnőttel és gyermektársaival.

A szociálisan érett gyermek:

- egyre több szabályhoz tud alkalmazkodni; késleltetni tudja szükségletei kielégítését,

- feladattudata kialakulóban van, s ez a feladat megértésében, feladattartásban, a feladatok egyre eredményesebb - szükség szerint kreatív - elvégzésében nyilvánul meg; kitartásának, munkatempójának, önállóságának, önfegyelmének alakulása biztosítja ezt a tevékenységet.

3. A három éves kortól kötelező óvodába járás ideje alatt az óvodai nevelési folyamat célja, feladata a személyiség harmonikus testi és szociális fejlődésének elősegítése.

4. A sajátos nevelési igényű gyermekek esetében folyamatos, speciális szakemberek segítségével végzett pedagógiai munka mellett érhető csak el a fentiekben leírt fejlettségi szint.

5. A kiemelt figyelmet igénylő gyermekek iskolaérettségi kritériumai tükrözik a befogadó intézmény elvárásait az iskolába kerülő gyermekekkel szemben.

VII. Integrált nevelés
Sajátos nevelési igényű gyermekek ellátása

A közoktatási törvény (1993. évi LXXIX.tv.) külön fejezetben foglalkozik azokkal a gyermekekkel, akiknek óvodai nevelési állapotuk, egyéni képességeik alapján az átlagostól eltérő törődést, nevelést, gondoskodást igényelnek. Sajátos nevelési igényük alapján különleges gondozásra tarthatnak igényt azok a gyermekek, akik testi, érzékszervi, értelmi, beszéd vagy más rendellenességgel rendelkeznek.

Az esélyegyenlőségről szóló törvény 1998. évi XXVI. tv.) kimondja, hogy az óvodai nevelésben a többi gyermekkel együtt vesz részt a fogyatékos gyermek, ha ez fejlődése, képessége kibontakoztatása szempontjából előnyös.

Óvodánkban a sajátos nevelési igényű gyermekeket a többiekkel együtt, integráltan neveljük, fejlesztjük, de a gyermekek befogadásához szükséges a Tanulási Képességet Vizsgáló Szakértői és Rehabilitációs Bizottság szakvéleménye is.

Óvodai nevelésük során fontos a rugalmas szervezeti keretek kialakítása a gyermekek egyéni foglalkoztatásának megvalósításához. A fejlesztés szervezeti keretének megválasztása függ a gyermekek állapotából fakadó egyéni szükségletektől, az alkalmazott speciális módszerektől, eszközöktől. 

Az együttnevelés és fejlesztés alapja minden esetben a Tanulási Képességet Vizsgáló Szakértői és Rehabilitációs Bizottság szakvéleménye.

A habilitációs, rehabilitációs ellátás elvei

· Az egyéni és csoportos fejlesztés gyógypedagógiai kompetencia, az egyéni fejlesztési terv elkészítéséhez a gyermek fogyatékosságának típusához igazodó szakképzettséggel rendelkező pedagógus közreműködése szükséges, akinek tevékenysége kiterjed a gyermeket fejlesztő óvodapedagógusok felkészítésére, a sajátos teendők ellátásának tervezésére, a folyamatos tanácsadásra, a szülőkkel való együttműködésre is.

· Az egészségügyi és pedagógiai habilitációs, rehabilitációs tevékenység a nevelési folyamatban valósul meg, mely az egyes gyermekek vagy gyermekcsoport igényeitől függő speciális eljárások (időkeret, eszközök, módszerek, terápiák) alkalmazását teszi szükségessé.

· A sérült kisgyermek harmonikus személyiségfejlődéséhez az elfogadó, az eredményeket értékelő környezet biztosítása szükséges.

· A gyermek iránti elvárást és a terhelhetőséget fogyatékosságának jellege, súlyosságának mértéke, biológiai állapota határozza meg.

Cél: Az átlagostól eltérő fejlődési ütemű, valamint a speciális fejlesztést igénylő gyermekek integrált nevelés keretében történő fejlesztése. (A fejlesztés rövid távú céljait minden esetben a fejleszthetőséget megfogalmazó gyógypedagógiai – orvosi – pszichológiai komplex vizsgálat diagnózisára, javaslataira kell építeni).
A testi, érzékszervi, értelmi, beszéd és egyéb fogyatékosságból, az autizmusból fakadó hiányzó vagy sérült funkciók helyreállítása, újak kialakítása.

A meglévő ép funkciók bevonása a hiányok pótlása érdekében, a különféle funkciók egyensúlyának kialakítása.

A szükséges speciális eszközök elfogadtatása és használatuk megtanítása.

Feladat

· A gyermekek speciális fejlesztési igényének felmérése, differenciált fejlesztésük biztosítása egyéni fejlesztési terv alapján gyógypedagógus, fejlesztőpedagógus, logopédus, gyógytestnevelő, pszichológus segítségével.

· A szükséges pedagógiai feltételek biztosítása (személyi, tárgyi, speciális eszközök)

· A sérülés-specifikus módszerek, terápiák, technikák szakszerű megválasztása és alkalmazása.

· Speciális segédeszközök használata, elfogadtatása és megóvása.

· A kompenzációs lehetőségek körének bővítése a nem vagy kevésbé sérült funkciók differenciáltabb működésének tudatos fejlesztésével.

· Az óvoda pedagógusai, a nevelőmunkát segítő alkalmazottai, a gyermekek és a szülők megfelelő tájékoztatása a sajátos nevelési igényű gyermek befogadására, együttműködés a sérült gyermek családjával.

Sikerkritérium:

· A sajátos nevelési igényű gyermekek beilleszkednek a csoportba, fejlődésük, az együtt haladás lehetősége biztosított.

· Érvényesül a habilitációs, rehabilitációs szemlélet és a sérülés specifikus módszertani eljárások alkalmazása.

· A gyermekek integrált nevelésében magas szintű pedagógiai, pszichológiai képességekkel (elfogadás, tolerancia, empátia, hitelesség) és az együttneveléshez szükséges kompetenciákkal rendelkező óvodapedagógusok vesznek részt.

Az óvodapedagógusok feladatai:

· Szükség esetén egyéni fejlesztési tervet készít, individuális módszereket, technikákat alkalmaz.

· A foglalkozások során a pedagógiai diagnózisban szereplő javaslatokat beépíti a nevelőmunkájába, az adott szükséglethez igazodó módszereket megválasztja.

· Alkalmazkodik az eltérő képességekhez, viselkedésekhez, egy-egy nevelési helyzet megoldásához alternatívákat keres.

· Együttműködik a különböző szakemberekkel, a gyógypedagógus, pszichológus iránymutatásait, javaslatait beépíti a pedagógiai folyamatokba.

A sajátos nevelési igényű gyermekek sérülés-specifikus fejlesztésének feladatai

Az enyhén értelmi fogyatékos gyermek

Fejlesztésükben meghatározó a nem fogyatékos gyermekekkel történő együttnevelés. A spontán tanulást, a társakkal való együttműködést, a kommunikáció fejlődését segítik azok az élmények, tapasztalatok és minták, amelyeket a gyermek a csoportban megél.

Gondoskodni kell a folyamatos gyógypedagógiai megsegítésről.

A középsúlyosan értelmi fogyatékos gyermek

Fejlesztésük a korai fejlesztésre épül. A kis lépések elvét alkalmazva, a gyermekekre jellemző cselekvésbe ágyazott gondolkodást figyelembe vevő képességfejlesztésük az alábbi területekre irányul:

· alapmozgások kialakítása, fejlesztése

· kooperációs készség, nonverbális és verbális kommunikáció fejlesztése

· beszédindítás, beszédmegértés fejlesztése, aktív szókincs bővítése

· alapvető önkiszolgálási szokások kialakítása

· játékhasználat elsajátítása, kognitív funkciók fejlesztése

Kiemelt szerepe van a rendszerességnek, az utánzásnak, a gesztussal kísért egyszerű verbális utasításnak, a zenének, a ritmusnak, a sok ismétlésnek.

A beszédfogyatékos (súlyos, akadályozott beszédfejlődésű) gyermek

Fejlesztésük az anyanyelvi nevelést középpontba állító, speciális terápiákat alkalmazó intenzív, komplex az életkori sajátosságokat, a játékosság elvét szem előtt tartó nevelési környezetben valósulhat meg.

Feladat:

· az anyanyelvi nevelés, kommunikáció 

· mozgásfejlesztés

· vizuomotoros koordinációs készség fejlesztése

· speciális terápiák alkalmazása (diszlexia-prevenció, grafomotoros fejlesztés).

